أيام الشمس

المؤلف: علي الشباني

الكتاب: أيام الشمس

صدرت النسخة الرقمية: كانون الثاني/يناير 2025

الناشر: «ألف ياء AlfYaa»

الموقع الإلكتروني: www.alfyaa.net

جميع حقوق توزيع النسخة الرقمية بكل التنسيقات
(PDF، ePub وMobi و/أؤ أي تنسيق رقمي آخر
محفوظة لـ«ألف ياء AlfYaa »

جميع حقوق الفكرية محفوظة للمؤلف

يعبِّر محتوى الكتاب عن آراء مؤلفه.
«ألف ياءAlfYaa» ناشرة للكتاب فقط وهي
غير مسؤولة عن محتوى الكتاب

تصميم الغلاف والإخراج: طالب الداوود

علي الشباني

أيام الشمس

شعر شعبي عراقي

المحتويات

المقدمة 5

وحشة 25

خساره 26

غرگان 36

بستان العصر 41

غريب 43

نايل… 45

بيان للزمن المذبوح 47

الحرف چتال 52

أيام الشمس 56

بكثر الهوا والماي 64

كتابة على باب السنة الجديدة 74 66

الماي المفتوح 70

المغني 75

(.....) يضوي العمر 79

غيابك طيره بحريّه 82

سؤال 84

قطار الليل البعيد 86

صوت الناي 90

نهر من الفرات 101

اول محبّه 108

باب الليل 111

الشمس والبيت الأسمر 114

عشگ ما ينگال 116

المطر بالليل 119

تناسق 121

مشهد 122

موقف 123

هموم عراقيه 124

الشهادة فرات 131

الحرب 133

الحلم… هاشم والتراب 137

ليل التتر 145

المقدمة

بقلم طارق ياسين¹

رغبَ (علي) في أن أقدّم لمجموعته. وحين تناولت (أيام الشمس) منهُ فكرت في الحال بتلك الصفحات التي كتبتها عنهُ ضمن كتاب نقدي حول الشعر الشعبي الجديد ممثلاً بأبرز أعلامه وأعقد ظروفه، وبالفعل كتبتُ صفحات إضافية تتمة لبعض الصفحات المنوَّه عنها لتكون بمثابة مقدمة لهُ إلا أني عدلت عن الفكرة لاعتقادي بأن إضافة صفحات جديدة تحتوي على أفكارٍ وملاحظات أقدم عهداً، بالإضافة إلى ذلك فإن خطة تقديم مجموعة شعرية لشاعر تختلف بالضرورة عن كتابة نقدٍ فني يمت لشعرهِ بصورةٍ خاصة، ومن جهةٍ أخرى فأن مشاعر التعاطف الواجبة مع الشاعر المقدم له، قد لا ترد كلها في مجال نقد شعره بنفس الحرارة والانحياز إلى جانبه، إلا أني أستعنت ببعض الأفكار والملاحظات والسطور التي وردت في القسم المخصص للشباني في مخطوطتي، وخاصة فيما يتعلق بقصيدة (خساره) وكشف أبعاد تجربته فيها. وفوق كل ما تقدم فقد لعب الزمن دور المثبط معي في إنشاء هذه المقدمة، إذ أرجأ علي فكرة الطبع قبل عدة أشهر لعدم اتفاقه مع الناشر فأرجأت أيضاً كتابة المقدمة أنا الآخر، ولكنه جاء إليَّ بعد تلك المدة فأخبرني بعزمه على النشر وأنه لم يبق لتنفيذ مشروعه سوى المقدمة، فشعرت بالحرج لضيق الوقت وتغير مناخ الفصل، وعدم صفاء مزاجي، فتولاني الخجل والشعور بالتقصير وانكببتُ على مراجعة المجموعة مؤشراً ومعلقاً بشكل سريع مختزل، على المواضيع التي ستشكل صلب موضوع المقدمة ولعل هذهِ المعاذير كما أرجو تقنع القارئ والشاعر فيعذراني عن عددٍ غير قليلٍ من الهفوات والنواقص التي لا يخلو منها مشروع كتابةٍ عن شاعر لهُ مكانة لائقة في عالم الشعر الشعبي، وذلك في مثل هذه الظروف التي نوهت عنها، ولو أتيحَ لي زمن أطول وظروف أكثر استقراراً لشعرتُ بغبطة أكبر وراحة بالٍ أنعم مما شعرتُ الآن ومن ناحية محتوى المقدمة وشكلها فقد توخيت أن تجيء بصورة محددةٍ فمن حيث المحتوى لم أشأها موضوعية صارمة إلى درجةِ الحيادِ المثالي وقتل ذاتيتي وانطباعاتي الشخصية عن صاحب المجموعة شاعراً وصديقاً. أما فيما يتعلق بموضوع الشكل فأني لم أتبع الأسلوب العلمي في التحليل بمنطقه الجاف وعباراته وتراكيبه وأحكامه الرتيبة الجائرة والتي تبخس أشياء الآخرين لحساب الفرد، والتي تشبه عصا طويلة مزدحمة التعاريج والعقد، بل ملتُ مع سجيتي الفنية فانطلقتُ مع النص من خاطر عميق إلى هاجسٍ، ومن هاجسٍ إلى صورة فنية والتعريج بعد ذلك إلى لحظة شعريةٍ خصبةِ الصور والانطباعات ومن ثمَّ إلقاء عصا الترحال في موضوع بعينه، لبنائه من جديدٍ من خلال الذاكرةِ الشاعرة أو الانخراط في موقف جادٍ يتطلب الوضع الذهني التام.. وما إلى ذلك. وقد ألجأني هذا الأسلوب في البحثِ والتحليلِ والتراكيب إلى القليل من استعمال آليات النقد الفني البحت، والمصطلحات لاعتقادي بأنَّ الشاعرَ نفسه مسؤول عن تجويد شعره وإتقان حرفته، ولا تهم القارئ أسرار مهنة الفنان الخاصة سوى أن يقدم لهُ الشاعرَ شعراً أصيلاً مبدعاً، ومن خلال هذه النظرةِ اهتممت بالكشف عن الإيقاعات المتداخلة للحياةِ، بصورةٍ عامةٍ ولحياة الشاعر بصفة خاصة، ولا يعني هذا الاتجاه أبداً أني ركزت في هذه الأوراق على قصة حياةِ الشاعر، مهملاً الإشارة إلى الأسلوب والشكل من حيث ابتكار وصنع الصور وطريقة البناء الشعري وطريقة استعمال الكلمات شعرياً بل لأني تركتُ الحديث عن فن الشعر البحت لاعتقادي أن هذه الآليات لا تعني القارئ في شيء بقدر ما تجعلهُ يدور في دائرةٍ مفرغةٍ تنسيه الشعر.. وتجربة الشاعر وتصرفهُ عن الكليات والعموميات إلى الجزئياتِ والخصوصياتِ، فأنصب اهتمامي تبعاً لذلك على الجانب الاجتماعي في تجربة الشاعر وتتبع المؤثرات الحياتية والأنشطة السيكولوجية. واستعنت ببعض المقولات الأدبية كالموت.. والحب والجنس وغريزة الاتصال الاجتماعي بالآخرين لدى الإنسان والتسامي بهذه الغريزة البسيطة إلى مستوى الوعي لدى الإنسان فأدرت عليها بعض الملاحظات والأفكار بما ينسجم وخطة المقدمة وبما يقرب من نصوص (أيام الشمس)..

ولكن من أين سأبدأ‍‍‍‍‍‍‍‍‍‍‍‍ ؟ تلكَ هي فاتحة المقدمة، وباب الدخول إلى عالمِ ـ أيام الشمس ـ بلهبها القائظ وظلالها الباردة وصفرتها لحظات الغروب وتوهجها عند الظهيرة، وفي كل لحظةٍ من لحظاتِ ـ يوم الشمس ـ وأيامها الكثيرة ولكي نستمتع ونستفيد ونفيد غيرنا بهذه المجموعةِ، علينا أن نفكها من الداخل لأنها مغلقة من الخارج رغم كثرة المفاتيح طالما أنهُ يعلن: أحط روحي نهر واگعد جسر للناس

البحر كله سفينه ودمي حيل يصيح

وأغني للفرح والناس

والحرية تالي الليل

ومن خلال هذا الطقس المقام في غيابِ الشمس يفاجئنا بـ:

والمفتاح حزن أول وكت

ونحن نتمنى (بلچن بالعمر تنفتح مره الباب) لكي ندخل البيت الأسمر نحن

والشمس الزغيرة اتدور خبزه وماشيه ويه الناس.

لكي نفك باب الكتاب ينبغي لنا الحصول على مفتاح مناسبٍ لهذا الباب، إلا أن الشاعرَ يصدمنا ونحنُ نقفُ أمامه بأن هذهِ الباب لا تفتح إلا ب"مفتاح حزن أول وكت" لنأخذ بيد الشاعر أو ليأخذ هو بيدنا مترفقاً بنا نحو البداية. لا شأن للزمنِ طبعاً في رحلتنا إلى الوراء. ليقف الزمن لدى أخصب وأكثف لحظاته شاعرية وأهمية وكل ما عدا ذلك ليس إلا وقت يمر وكلام منظوم بدقةٍ وحيلةٍ شيطانيةٍ محيرة لشاعر عرف أسرار اللغة الشعبية، فتمكن من استعمال أدواته وأسلوبه وعرف كيف يوهمنا ويدهشنا في آن

غريب وبالمدينة تروح روحي وما ترد وياي

روحي بستان العصر.. وحشة ومشت عنَّه الشمس

وفي الواقع لقد فكرت في سبب تسمية المجموعة بأيام الشمس، ولعل لفظة الشمس مرات عديدة كان أحد تلك الأسباب، أنَّ شعر علي الشباني مثل غبار يتجول في كل مكان وينفذ إلينا من جميع المنافذ لأنهُ جزء من الحياةِ والأرضِ، والشعر بطبيعته السادية أكثر أجزاء الأرض والحياة حرارة وضرورة.. وبقاء.

في أعماق كل شاعر جيد يقبعُ طفل، إلا أنَّ طفلَ الشاعر يختلف عن بقيةِ الأطفال الآخرين في أنهُ لا ينسخ ولا يكرر أشياء طفولتهِ برتابةِ، إنما يكشف لنا عن أشياء وعلاقات وصور مختلفة في كلِّ مرةٍ ينظر إليها من الداخلِ إلى أعماق تاريخه الشخصي. وإلى العالمِ المحيط به، مؤسساً في كلَّ مرةٍ لنا مجالات جديدة للمعرفة التي يفتقر إليها العالم، وذلك بابتكار أدوات جديدة تسد بعض نقص أجزاء الكينونة التي نعاني منها، ولا يتوجب أن يكون البناء الذي يقدم الشاعر مفيداً فائدةً نفعية مثل البيت والمأوى، إنما هو بناء يحيط بنا لكي يجعلنا نحس ونشعر ونفكر بما يقع خارج عالمنا من أشياء وأمور قد تدفعنا إلى مغادرة مأوانا الضيق، وهي البيت والمدرسة لنقف على ما يحدث هناك والمشاركة فيما يحدث

كبران بيَّ العگد

كبران بيَّ الليل

ولو جاس روحي العشگ، زغران أرد للبيت

هيَّ المدارس فرح حتى أركض إلها الصبح ‍

ضجر رامبو من مقعد الدرس الذي أبلى سراويله.

والباب علمني أبوي اشلون يوگف حايط بروحي

سأمَ من حياة رتيبة عبر زمنٍ مليء بمحرمات وانكسارات وفرصٍ ضائعة، إنَّ الأبَ يمثل قيمة اجتماعية لفرض السيطرة على الأبناء ورمزاً للزجرِ. بينما علاقة الأم بأبنها حميمة دائماً. كالصداقةِ علاقة خفيفة القيودِ يستحضرها (الشباني) كلما شَعَرَ بوطأةِ السجن وبضيقِ قضبان القفص عليه، متلمساً خلاصه الداخلي من خلالِ أمه.

أمي طشت غيبتي بماي العصر

………………………

يمه ضعضعني الوكت

……………………

يمه والعباس ما عندچ ولد ينزع الغيره

ييبس الماي لحزن گلبي ولچ يمه

ولكن بمرور الزمن وتتالي النضج تفقد علاقته بأمهِ لونها القديم حين كان يستخدمها في لحظاتِ ضيق وشعورهِ بالسأمِ والحرمان والخسارة

من تگعد أمي بچي، وتغسل البيت الصبح

يابس حچينه الصبح

والحبيبة ـ الزوجةُ بعد ذلك، بمرور الوصال الجسدي والروحي تفقد بهاءها، ولا يتبقى منها في حياةِ الشاعرِ سوى ليلةِ العرس، وثمة رابطة اجتماعية تقليدية

خضَّر عرسنه رمل…وج العمر ساجيه

………………………………

والمفتاح حزن أول وكت

…………………………

أريدك حتى أردن بيك لأيام الشمس

……………………………………

أبيض يطير العرس، ربيت علّه وياي

بالفي خفت وانكتب فوگ الخصر ظلّي

إنَّ الهرم الداخلي، هرم الروح، هرم القيم الاجتماعية، والشخصية، هرم شعره القديم، وعلي شاعر يقدّم لنا رؤية خاصة للعالم كما يراه، وليس كما يراه الآخرون، ملتقطاً أهم صورهُ مثلما يلتقط الطفل الفراشات من الحقلِ. ولكي يكون للشاعر عالمهُ الخاص، ينبغي لهُ أن يراه بعيني طفل مسحور بعذوبةٍ وعفوية وبراءة ودهشة، عهد الطفوله الكامن في رجولتنا، ينم دائماً عن رجلٍ متقهقر ويضعنا أمام طوفان مدمر محبوس في مكانٍ ما مجهول في لحظةٍ شديدةِ القلق…

أسكت جزيره الحچي ، وبرأسي يلعب سيل

ماذا سنخشى لو غمر السيل الجزيرةَ وأباد وجودها الصلب وأخفاه عن أعيننا وأقدامنا! سيفكر كل منا بالخطر على النحو الذي يبتغيه ويتصوره. أن الشاعرَ شديد الحساسية والحدس كما تعلمون، حيث يستطيع إخافتنا من نملةٍ ويحرضنا على مقاومةِ تنينٍ ويلهمنا القوة على صدَّ جدار كبير من التداعي والانهيار ويستوي لديه على السواءِ وجه فاتن وعواطف ناعمة وصخرة قاسية، مثل صخرة سيزيف، رمز الجهد الضائع، لولا الشعر لما استطعنا رصد الحالات التي تمر بنا ولا نلاحظها. تقابلات.. وتضادات ومشاعر وميول متضاربة الاتجاه والقصد سواء فما يتعلق بجسدنا وروحنا أو بما يتصل بالأشياء المحيطة بوجودنا والمتداخلة معنا.

إن علي الشباني عاجز.. ومُتعب من جرِّ العربة خلفه طويلاً، لأن الشاعر الأصيل حصان، بل مهر منهوك القوى من جرِّ عربة العالم..

راحت الدنية.. تَلف راحت

لو كانت العربة خالية لجرى علي الشباني مسافات أكبر وأطول، إلا أنها كانت مكتظة بتجربة قاسية وبمُثل شخصية وقيم وعادات اجتماعية عامة، وتقاليد وحرمانات شتى. وفوق ذلك فإن الإنسان الذي يجر العالم الثقيل وراءه ليصل به إلى مكان ما، هو ذات فانية، ناقصة الكينونة، فعلى مسافات متباينة يقف ليأخذ نفساً عميقاً، وأثناء ما يتنفس يقول لنا

عاند الخطوه الترد يومك لباچر

……………………………

ولكي يترس نفسه بالأمل في جدوى جر العربة..

(يترس السنبل مناجل)

"ينسمه" الدنيه تخنگنه وهواها يفوت

والمهر لدى الشباني يمثل وسيلة لتحقيق هدف معين. المهر رمز القضية، سيكون ذلك واضحاً في (خسارة) وثورة في الداخل على كلَّ ما تحملهُ العربة.

*

بعد أن اجتاز فترة راكدة قصيرة في كتابة الشعر الشعبي أنضمَّ علي الشباني إلى عالمِ القصيدة الحديثة بشكلٍ جرئٍ يتسم بأصالةٍ واضحةٍ وبالتحديد يوم كتب قصيدة (خسارة) التي أشتهر بها ولفتت إليه الانتباه كانت هذه القصيدة إنجاز علي الشباني الأول، وربما ستظل أهم شعره على الرغم من مرورِ سنين مارس فيها كتابة قصائد أخرى جيدة، ومن جهةٍ ثانية ستظل لها أهمية خاصة بالنسبةِ لتجربته الشعرية والحياتية معاً.

أراد علي فيها شيئاً ولكنهُ أنجزَ أشياء كثيرة لم يكن يدري في حينها أنهُ استطاع إنجازها، وكلما أشتقتُ لمراجعة شعره لا أدخل اليه إلا من هذا الباب الضيق، إذ يجب أن أؤكد أن شعره يتسم بشيء من الغموضِ، ولا يفهم كغايةٍ بقراءةٍ اعتيادية عابرة، وحين عهدَ إليَّ بكتابةِ المقدمة، شعرتُ بشيء من الحرج المتسم بالفرحِ، وكأن المسألة لم تعد أمراً شخصياً يتصل بذوقي وأعجابي بنواحٍ من شعره، إنما وضعي أمام القارئ بالدرجةِ الأولى وأمام شعره.. وأمام نفسي، لكي أنقل للقارئ جزءاً مهماً من معايشتي للشعر الشعبي وظروفه، وبقدر ما فرحت ابتأست لأني أعرف ذوق القارئ وما هو واقع تحته من تأثير وتخدير نوع من الشعر الشعبي، يدخل من الأذنِ اليمنى ليخرج من اليسرى، دون أن يترك في النفسِ شيئاً، سوى الشعور بالملل والسخف، ولكن من حس حظ القارئ أن إطار قصائد الملل والسطحية محدود رغم سعته. إذ يقف في الجانب الآخر شعراء مبدعون، وأن كانوا قلة في العدد إلا أنهم كثيرو الابتكار والجودة والعطاء، يقف علي الشباني معهم في صفٍ واحد، ولكي يطمئن الشاعر المرتبط ارتباطاً عميقاً بموضع اهتمامه إلى ما قدمهُ من عطاءٍ روحي للناس لا غضاضه عليه في أن يقول: لقد فكر بشيٍء خصبٍ وأنجز شيء كثير ولكن لم يكن ذلك في غيابي وكأن النثر لا يرقص إلا على إيقاع هموم كبيرة، في حين يترنح الشعر على إيقاع هموم أصغر داخل خصوصية واتصال بواقع الأشياء. وبقدر ما يندرج هذا القول ضمن مشاكل الأدب البحتة، يندرج بنفس القدر ضمن المشاكل الاجتماعية لعصر الشاعر، أنَّ ضمير الشاعر يتشكل في السنواتِ الأولى من تفتحه على عالم سواه من الشعراء الآخرين، وأن بداية فهم شعره والدخول إلى عالمِ تجربته الفنية من أصعب الأشياء وأمتعها في مجال النقد والتقويم، ذلكَ أن البداية في هذين المجالين هي تحديد لما نريد أن نقوله وما نحس بأننا عاجزون عن قوله، وكأننا في حاجة إلى أن يهب كل شيء من حولنا ليمد لنا يد العون، وفي مقدمة هذه المعونة نتاج الشاعر نفسه، وفوق ذلك.. القراءه، تحديق في نقطةٍ قصيةٍ كائنةِ في قاعِ خليجٍ زاخرٍ. ولكن أي شيءٍ يقينا من الشعورِ بالتعبِ والدوارِ خلال هذهِ النظرة؟.

أه.. إنها المتعة الجمالية. إن الكّتابةَ أسلوب يبتدعهُ الإنسان لكي يتحد بغيره من البشرِ خوفاً من البقاءِ وحيداً. لا أدري أينَ أتفقَ لي أن أطلعتُ على مثلِ هذا الكلام! وكان عزيز السماوي قد قال: "أخافن حتى من روحي أنا بلياك"

ومن جهةٍ أخرى فقد التقيت بصديقٍ قال لي "أفقدُ الثقة في نفسي وفي الآخرين، ولم يتبق لي سوى ممارسة الكتابة في عزلةٍ ولا أحسبُ أني سأفقد هذا العزاء لأني أشعرُ بأنني ممتلئ بأشياء لستُ قادراً على البوحِ بها وتصريفها عبر مجرى حياتي اليومية المعتادة"

وكان صديقي إذن يهوى ممارسة المشاريع المتخيلة، الكتابةُ مشروعٌ يُتخيل لما لا نستطيع البوح بهِ أمام أنفسنا وأمام الآخرين ما دام الأمر كذلك فثمة صدمة وخيبة أمل في أن الشعر لا يجيء مطابقاً للواقع أبداً. ذلك من سوءِ حظ الواقع وحسن طالع الفن، وفي الزمنِ القديمِ طُردَ (أفلاطون) من جمهوريته الإصلاحية الشعر، إلا أنهُ أتضحَ بعد ذلك أن مؤلف الجمهورية أكثر طوباوية من وردزورث ورامبو وبودلير والمتنبي وإليوت وبوشكين ومايكوفسكي وأراغون ويفتشنكو. كان فِكرَ أفلاطون وصوره وأخيلته محدودة، واضحة فيما يخص الأسئلة والأجوبة المقسمة بـ نعم و لا واثقتين في طمأنينةٍ، في حين ما زال يفتشنكو مثلاً متأرجحاً بين لا..ونعم، بأعتباره شاعراً أصيلاً مبدعاً يفي فن الشعر حقه بتكثيفه لأروع اللحظات الحاسمة وأهمها.

الشعر= عدم الثرثرة، والكلام الاعتيادي+ الثرثرة والكلام الاعتيادي ولكن بطريقةٍ أخرى غير اعتيادية، كل ما فعلناه وكل ما جربناه جعلنا بعيدين عن الشعر الرديء، وتبدو لي حكاية (علي) مجازاً مثل حكاية صبي شاء عبور جسر في زحامِ، ولما لم يكن مستعجلاً وليس لديه هدف معين يستحثه لعبورِ كل هذا الجسر، أنخرط في التجربةِ، ولم يكن على الجسرِ موضع لقدمٍ وكانت العبرةُ بأرقامٍ، ومن لا يمتلك رقماً فوقَ الجسرِ لا يحق له العبور، ولا يحضى بأدنى اهتمام واحترام، فشاور الصبي نفسه..

شاور حروف الدفاتر، مالگه لحزنه دوه

شاور الشگره وبچه

وأضاف قائلاً خارج نصوص قصيدة (خسارة) لو أني اختلطت بهم سيزيدون حتماً إنساناً واحداً وسوف لا يشعر بي لو رجعت إلا إنسان واحد ليس مهماً بالنسبةِ إلى الجسر نفسه ولا للنظامِ القائم على الجسر، ولا لتلك الأمواج الفوّارة تحت أعمدة الجسر أو للأقدام العديدة المتراكضة. ومنذ ذلك اليوم إلى يومنا هذا أغرم الصبيّ بالعبور من فوقِ ذلكَ الجسرِ المليء بالازدحام.

ينشغل الشاعر بكلا العالمين الداخلي والخارجي معاً، خلافاً للمصلحين حيث لا يعيرون اهتماماً زائداً لعالمهم الداخلي مثلما ينشغلون بالعالم الذي يقع خارج ذواتهم، وكما أن الشاعرَ ليس مجنوناً تماماً فسيقف بين طرفي المعادلة، لأن المجنون ينشغل كلية بما في نفسه ويشيح عن العالمِ الخارجي، لقد كانت خسارة علي الشباني الحياتية ربحاً للشعرِ الشعبي رغم ما في هذا القول من قسوةٍ على الحياة

لو دره البلبل بواچيّه غنه…،

يبلع السانه ويموت

لم أرَ الديوانية بعد، ولستُ أدري إن كان الأعمى يرى شيئاً، ورغم أن بغداد مدينتي ليست باريس أو موسكو أو لندن أو نيويورك ورغم أن الديوانية ليست إلا واحدة من مدننا الصغرى البائسة ذات الطابع الريفي، إلا أنني كونت لها في مخيلتي بعض الصور، وذلك من خلال ثلاثة شعراء من أبنائها عبر لقطات سريعة من (مواعيد فليحة) لشاكر السماوي وبعض مقاطع من شعرِ عزيز وعلي، ومن مرةٍ واحدةٍ رأيتها فيها رؤية شخص أعمى. انتابني شعور بأنني أستطيع رؤية مدننا قبل أن أزورها لأنها متشابهة، كانت ملفعة بالليلِ، ولم أكن أرى أمامي شيئاً سوى غبار مدخن وجدران مغيبة في عتمةٍ، كنتُ أرى الليل أكثر من الديوانية، وقد أضفى عليها شعوري هذا لوناً من السحر والغرابة واللجاجة في معرفتها. إن أصعب شيء على الكاتب هو ترميم وصف لمدينةٍ لا يعرفها، وبالمناسبةِ أتساءل: كيف كتبَ كافكا عن أمريكا ولم يزرها؟ أتأتي المعرفة عن مدينةٍ دون العيش فيها؟

إن مدننا قروية بمظهرٍ وجوهرٍ، فتحت المظهر أعماق ناس وتاريخ اجتماعي معقد ينتهي مثل طرف خيط بعيد إلى نمطِ حياةِ القبيلةِ الموغلة في القِدم. ويتبقى علينا أن نحتاط وننساب مع هذا الخيط حذرين لأنهُ ليس خيطاً وحسب، إنما هو حيّة ـ عصا يستلقي رأسها هناك على رمل الجزيرةِ، في الذَنَب طمأنينة المدينة إلا أننا سرعان ما نكتشف أن لا خطر منها علينا لأنها ميتة أو شبه ذلك وهي وديعة مثل حياة الدراويش. ومن خلال تجربتي الحياتية للأطوار التي اتخذتها بغداد منذ طفولتي إلى الآن، عرفت أن المدينة المحزونة تكون دائماً قليلة الإضاءة في ليلها، وقد اكتست ذاكرتي بأشكالٍ هندسية من العتمة، وأمام الجهة الشمالية للقطارِ كانت الديوانية نفقاً عميقاً بشكلِ لطخة سوداء كبيرة يتخللها عدد صغير من نقاطٍ تلمع بكسلٍ من خلال الزجاج وقد اختلط عليَّ بعضها بعددٍ من النجومِ الواطئة المدلاة من العتمة، عرفتُ بعدئذٍ أنها مصابيح. كانت النجوم حليبية مزرقة معلقة فوق فجٍ أسود. لطخات داكنة.. مصغرة بعددٍ ضئيلٍ من خيوطٍ لامعةٍ بلون لحم البقرِ، يمتزج من جميع جوانبها بسوادِ الليلِ، ذائبة في العتمةِ دون إطار، كأنها صور سقطت عنها أطرها فاتصلت بالفراغِ. وكان ذلك الفراغ أسود المدى، لم أستطع أن أميز من المحطةِ خط البيوت والأبنية بوضوحٍ حيث تراءت لي بعض واجهاتها مثل بيوت مرسومة في لوحةٍ انطباعية فات أوانها. وبدا لي الضوء داخل العربات حزيناً كامداً، وارتسمت على الشاشة المضيئة بواجهة المحطة، الصورة.. وجوه بعض الناس بأزياءٍ ريفية، وثمة مقهى أو حانوت صغير كان يقف على فوهته عدد من عمالِ السكةِ وموظفي المحطة، بالإضافة إلى ثلاثة أو أربعة مسافرين. ثم أرتفع لغط خفيف، كان إلى جانبي في العربة شاكر وكاظم الرويعي وصبي أبيض، ورأيت حركات في الخارجِ بددت صمت الليل ورتابة السفر وإيقاع القطار المنسحق في المحطةِ. وفوجئتُ كما يفاجئ المرء في مثلِ هذه الحالات باختلاف المظهر والصورة التي انبثقت للمدينةِ الحزينة عما كونتهُ عنها من صور أصدقائي وانطباعاتهم الآنفة عنها. وأصبحَ العمرُ يوماً واحداً طويلاً ممتداً رتيب الإيقاع، كالقطارِ. ينتهي من طرفه البعيد بماضٍ يتغلغل في مهاوٍ وأخاديد مخيفة. وكان بياضُ الصبيّ ضرورياً كمعادلٍ للتوازن وتضاد وعدم استقرار سحنه الليل والأشياء المضاءة من حولنا، وارتسمت في مخيلتي صور رومانتيكية. راعٍ يستاق قطيعاً من غنمٍ، وثمةَ معزى شقراء تقف ساكنة، هادئة كأنها تمثال مرمر تشرئبُ بعنقها صوب شمس الغروب وكأنها تخوضُ في بركةٍ من العسلِ أو الذهب الإبريز، وعرفتُ أن المهاوي والأخاديد التي مررنا بها كانت أهواراً. أنَّ صور المدن الغارقة في العتماتِ متشابهة وما أن يرشقها ضوء أو نهار حتى تكتسي كل منها بملامحها الخاصة وطابعها المميّز لها عن سواها. إلا أن النهار كان قد طلع علينا وعلى مدنِ العراق كله ونحن في الناصرية، وكانَ ثمةَ مثل ذلكَ على جانبي العربة، أضوية ناحلة وأنجم دانية وسماء منطبقة على حقولٍ وأهوار غامضة. وقد استوحيتُ بعد ذلك معظم رسوم وأفكار قصيدتي (وضوح أول) القصيدة التي أهديتها لعلي الشباني من تلك اللحظات الغامضة لليل الديوانية الممتد عبر الجنوب ومحطتها الرمادية التي تشبه دكاناً كبيراً في محلةٍ بغدادية قديمة. كان هذا حالها في النهار.

وصارَ الصبي ـ الشاعر بعد ذلك رقماً مهماً بين أرقامٍ عديدةٍ واستكانَ ثم لم يلبث طويلاً في وضعِ الاستكانة وشرعَ يبحث عن كينونةٍ لهُ، أكثر جدوى وعمقاً من كينونتهِ الرقم.

المدن المسورة. السور طوف من طين جاف. جسامة التنقل في المدن المسورة. معتقد شعبي ـ رش الأرض بالماء. وفي مجتمع طبقي مادياً وروحياً لا يستطيع كل الناس أن يغدو شعراء وخاصة في مجتمعٍ طبقي مادياً وروحياً يتيح لهم فهماً مغترباً للحياة والعالم وذواتهم، فهماً ملتبساً مختلطاً بأوهام أيديولوجية كثيرة. ويخاطب (علي) الأشياء من خلالِ تضاريسها الحادة وملامسها الخشنة والناعمة في وقتٍ واحد.

عن الغيابِ.. غياب الشاعر.

أمي طَشَت غيبتي بماي العصر

وحديث علي عن الشعر، يبدو لي أنهُ يخاطب شعراء آخرين يستهينون بالشعرِ الذي هو كما يقول علي…

الساجية الزرگة ضمير الماي

……………………

حنيت حتى الشمس زغرت وأجت…

زغرت وأجت…

نقطة عِله بيت الشِعر

…………

وبالشاعر…

أنتَ واگف بآخر الدنية نبي

وبالقارئ: أحسستُ بأني غريب ولا قيمة لي على الإطلاق وفشلت في إثباتِ وجودي للآخرين بعد أن خبتُ في أثباته لنفسي، فتعذبتُ فأردتُ التخلص من صمتي المطبق، المحيط بيْ من كل صوب.. صمتي المتصل بصمتِ العالم حولي، فتململتْ شفتاي وتحركتا بكلامٍ نصف مفهوم سميَّ فيما بعد شعراً. ولست أدري إلى الآن لماذا خلع الآخرون هذا الاسم الفاتن على كلامٍ غامضٍ عسير على الفهم الاعتيادي. مجافٍ للمنطق العقلي ـ الشكلي الصارم ولآليات الفهم التقليدية وهل يمكن أن يشكل كلام كهذا جزء من المعرفة الإنسانية من الأسئلة المكررة، ملَّ روحَهُ علي وضاق .. بحر الرمل هش هشاشة الرمل.

منذ 1958 ومدننا محشوة بخوفٍ مرعبٍ من فعلِ التغيير وقد رأى الجيل الجديد من الشبيبة الواعية، قبضة الجيل الواعي الذي سبقه كبيره ثقيلة، فلبثَ متعلقاً بها في أعجابٍ فاعتقد أنها تحوي أشياء مهمة، ولكنها كانت مع ذلك قبضة فارغة ومشلولة تقريباً. فتفرقوا في سبلِ الحياة، فاضطر البعض إلى الصراخ في قناني الخمر الفارغة بسبب الخيبة، والبعض الآخر لجأ إلى ممارسة سبل شتى في الحياة، وقلة منهم احتفظت بنقائها وحسن طويتها والتزامها، كأن في قلوبِ أصحابها حكمة الشيوخ. واتجه عدد آخر من أشد الأنقياء نقاوة وبساطة إلى سلوك طريق الفوضى والانتحار والفداء وتعاطي أسباب تدمير الذات وإهلاك الحواس المتشنجة.

كانت الخيبة أكبر من أن ينجو منها واحد من أبناء الجيلين. والغياب المبكر.. والفراغ الذي تركه غياب أخ أصغر، غياب مبكر في حياةِ أخيه الأكبر سيملأهُ الشاعر بالأصدقاء وبأشياء أخرى أكثر جدية من الغياب نفسه ومن الصداقة.

منذ البدء كانَ الشعرُ تغريماً وسحراً وطقساً وعلاجاً نافعاً للأسقام البدنية والروحية معاً. وكثير من المقروحين والمكتوين بالحياة كانوا بحاجة فعلاً إلى الشفاءِ والراحة.

لستُ أدري لم يخيل إليَّ وأنا أقرأ:

أقره للمگروص شعرك بلچي يبرد غضب حيّه

لي ثمة ملاحظة أخرى حول عيب صغير فيه، فقد كان بالإمكان إصلاحه بإدخال (أل) التعريف على لفظة (حيّة) ليكون مضمون العبارة أكثر شمولاً ولذعاً وأداء. فبتعريف (مگروص) يستوجب المعنى من حيث البلاغة تعريف اللفظة المذكورة تبعاً لذلك. إلا أن اختلال الوزن يقتضي صياغة العبارة بشكلٍ آخر. وبرموزٍ ميثولوجيا واجتماعية محلية وتاريخية يخاطب الشاعر الإنسان الغائب عن الحضور من خلالِ الأشياء. ونحن نفضل أن لا نظهر ولا نكون على أن نظهر ونكون ظهوراً دعياً زائفاً.

مهرهُ ظامئ هو الآخر. ومبتل بالعرق، تحويل الأفعال، الرمل هو الذي يكتب اسم الإنسان عليه، وليس الإنسان هو من يكتب على الرمل أو الماء أو الورق وغير ذلك من المواد. طبقةُ صوته مثل تل رمل مبلول قليلاً. فيتداعى لذلك قليلاً .. قليلاً.

الكتابة على الماء مثل الكتابة على الرملِ خاصة بحضورِ ريح شرسة لكن الشاعر استطاعَ أن يكتب على رملِ الصحراء الموحشة..

أحنه وحشتنه عمر.. وحشة الشرجي

جرح المودع النده… وردة حمراء.

إيقاع الخسارة يقترب من إيقاعِ حوافر حصان متعب.. يمشي فوقَ أرضٍ نصف صلبة ويحلم بأنواعِ جريه السابق وحيواته الماشية وبإمكانيته الدفينة على ممارسة الركض المتعدد الوجوه من جديد. أنهُ مثل (غولساري) تماماً غير أن ما يزعجهُ في المقام الأول هو وداع الحياة التي عاشها من قبل، ويحلم بأن يعود فتياً جم النشاط لكي يكون قادراً على أن يقول: أحنه وحشتنه عمر

وحشة الشرجي النثيث الياخذ الغيظ ويمر

وحشة العض المهر..

عطشان والدنيه رمل

يكتب أسمه بريح شرسه

……………………

ولك حتى الحيّه تگرص راسها الميشوم

لو ثوب الشته يظل دوم

حّيه باردة كسطح الثلج. مطالبة بالتغيير والتجدد الدائم ورفض التقاليد الرثة والواقع الاجتماعي الراكد واليأس من الأملِ في تغييرها بوتائرٍ متسارعة تتفق مع ما نطمح إليه من تقدمٍ وتطورٍ وحريةٍ وتجدد. هذا الأمل كلما استحال اليأس إلى صخرةٍ ثقيلةَ تجثمُ على النفس. لا حبيبه ولا قضية، ويمكن للمرء أن يتصور أي حياة يحياها الشاعر وهو محاصر بهاتين اللازمتين الحزينتين وهما تنحران في ذاته. المهر لدى الشباني يمثل وسيلة لتحقيق هدف معين "وشهوة عارمة لالتهام كعكة الحياة. وأنا واثق من أني أدري أية شهوة عارمة تجتاح صبيان وشباب العراق ممزقي الثياب حفاة الأقدام لعبور جسر الحياة".

ثمة صلة بين شقيق الشاعر والغائب أبداً في الماء وبين (صاحب الزمان) الغائب ابداً في ضمائر المضطهدين ولا يأتي أبداً. ومن جهةٍ أخرى نجد بين هذين الغائبين معاً، وبين الشباني من خلالِ حضور اهتماماته، صلة أعمق من ذلك على مستوى ـ الخسارة ـ وقد تجلت هذه الوشيجة في بعض قصائده المهمة. وبإمكاننا استشفاف نوع من الغياب في نسيج شعره والإحساس بهِ من خلالِ حضور اهتمامات الشاعر على مستوى الخسارة. عاطفة مفرطة موجهة نحو أشياء مفقودة وشعور بالعزلةِ والوحدة والتمزق من أجل مفقودات عزيزة.

ولو ميّت بس ترد

وعيني بيك تنام..

رد حزن عمرين يبني

هذا وگت البيه ترد للبيت راوي من اللعب

… يمر فوگ الماي حسي…

وتضوي كل ضبة شمع

وامشي ظلمة بكل رصيف

وعيني بيك تنام..

والوالد يغث الله حنينه

أنتَ مشحوف الورق سيّس غفل

أه من فقدان الألفة، فهو يشعرنا بقلقٍ واضطرابٍ وتعلق حميم بالأشياء المفقودة، وعلى مستوى آخر ثمة شتائم وهجاء وتهكم ورثاء وتشبث وتمجيد للأشياءِ التي خسرها، وفي مجالٍ آخر عبث وسخرية..

راحت ويه الماي سالوفة ضماير

مشت تفتر، نذر تفتر….

حارت بلعب الدواير

ياسيف اليصفي الناس… من الناس

ترد إلها النذر الاخضر..

تراها بغيبتك تفتر….

تظل تفتر

لمن سيفك يزيح الشر

الدنيا رمز كلي لبعض جزئيات الحياة:

تهنة ما بين الذنب بيها وذنبنه

من البديهيات أن الجسمَ يستحيل بعد الموت إلى تراب بيد أن جسدنا الفاني وهو ينطفئ بالماء تراءى لعلي ماء. أهو يغمر الموت غرقاً أم اختلاط ترابنا بالماء، لأن النهر يحمل دائماً الطين في أعماق وأحشاء أمواجه، أم أنها إشارة أخرى إلى جسد أخيه الصغير الغريق في الفرات

تدري عمرك ينطفي بنگطة الشاطي

لو دريت أبچي بنهد سمره سنه

والمعنى في صيغة السؤال يكسبنا لوعة أشد.

الشعور بتقدم العمر وتغير الجسد وتحولاته…

لا حبيبة تداوي جرحي

ولا مهر بالدنيه يسبگ دگه وحده يهدها گلبي

هذا وكتك بس تعاين سيفه الأسمر..

جدحة المزنة وترد روحك گبر

يمه صدگ الناس يوگف…

أسود بحد العمر

بچم ضمير نعيش لو واحد صگط

وچم صبح ينراد للماشاف صبحية بحياته

………………

من يغني الكاولي كلكم سكوت

هوّة اليأس:

أبد ما ظل عرج بيها

ترّس ثيابك ضوه والهندس امتانيك…

والدنيه خناجر

لا تخلي الشوگ بشفاف الفجر، غناوه ميته

(الموت يحيل الإنسان إلى مصير ، مارلو) والموت الذي يخلدك عند الآخرين من بعدك، الأثر.

شلك بالموت الموديك چلمه تظل وره الوادم

يسخر ويتهكم من الجبان العاجز عن القيام بفعل قوي يترك وراءه أثراً ينشغل الآخرين بتمجيده، وليس الحكم على صاحبه وحسب.

شو تركض بواهس خيل

أكبر سخرية

وانت المية مره تموت ويردك مذله الخوف

شيوگف الهوه… لو تبني ميّة طوف!

إنتَ امرافگ الدگات البگلبك…،

ولك وتزامط الدنيه

حريمه تموت يوميه

ويظل بيك الچذب لمن يوديك الصدگ للموت

إذن هو لا يخاطب جباناً تقليدياً (الجبان يموت أكثر من مرة في اليوم) إنما يخاطب جبان من نوع آخر. ومن الممكن أنهُ يخاطب روحه المترددة بين الرغبة والفعل والخوف من نتائجه القاسية..

بالليل حيّه الحزن

تنزع هدوم الشته

يا عشب روحي ركد بالخاصرة مايك

…… مريت عله درب الهور جرح الگصب بگليبك

… وشيفيد الهور لو مشحوف متونس غرگ

…… (ينسمه) الدنية تخنگنه وهواها يفوت

تنوع الإيقاع ضمن وحدة الوزن الأصلي (الرمل) فاعلاتن فاعلن مستفعلان. حالة تعدد وتنوع الإيقاعات أكثر منها علي في معظم قصائده وتبريره لذلك هو إشباع نفسه أثناء عملية النظم وانقيادها إلى الاهتزازات المتنوعة لمشاعره وأفكاره، وهذا الأمر ممكن الوقوع، إلا أني تأملت شعره وحالات الكتابة لديه فوجدت أنه يكتب في فتراتٍ زمنية متقطعة ومتباعدة أحياناً وربما كان ذلك لنفوره من رتابة الوزن الواحد خاصة في قصائده الطويلة.

…الحب.. الموت… الجنس.. الصداقة… السياسة… الوحدة… الشعور الدائم بفقدان أشياء ثمينة الخسارة… التوبات… المحرمات. أن الحب الطاغي هو إحالة أنا الآخر إلى أنتَ سلبية. بيد أن الحب المتكافئ لا يسعى إلى جعل الآخر مجبراً على إحالة (أناه) رغماً عنه إلى (أنتَ) عوضيّه بالنسبةِ إليه وضرورية بالنسبةِ لكَ، ويتجلى ذلك ويتضح في مجال الحب السوي والصداقة الحقة، تبعدنا الصداقة الرائعة عن الاستقلالات الشخصية البحتة لنفوسنا وتخلصنا من قسوةِ التوحد مع الذات المنعزلة، الصداقة الرائعة سطوة وقوة تحد من ميولنا وأهوائنا الخاصة وميولنا المتوثبة الحادة، لتتطامن وتهدأ وتكون قادرة على المشاركة الهادئة مع أهواء وميول الصديق فتلائم إيقاع المحبة الخاص ممتثلة للحركات الداخلية لنفس الصديقين، فحتى الأفكار المجردة يمكن أن تهذبها الصداقة ذلك هو نصيبنا ـ الأمتثال ـ ذلك أن لهُ إيقاعاً خاصاً خفياً يتوجب علينا اكتشافه ليوافق إيقاع الآخر. ولا يتم ذلك إلا بالتخلص من كثير من أدغال ونتوءات كهوفنا الداخلية.

بغداد

وحشة

أمي ، ولحظات الحنين التي تذبح القلب

أمي طشت غيبتي بماي العصر…

والطيره المعرسة أستحت

علگت بليل السطح شمعة… وبخت

حَنَت السدره وتحت فيهَا غفت

تغرف الگمرة فرح بالشيله

صادت بماي الگمر نجمه جميله

سولفت همّي ، … وبچت

غابت النجمة… وعمت

أمي شگت زيج ـ للعباس ـ

ـ يمه أنداس شيب الراس

يمه ضعضعني الدهر، ما واحد من الناس

مد نخوه لگلب وهواس

يمه عيب نعيش طرگاعه الوكت

غيره وغفت

غيره وطفت

نيسان 1967

خساره

الكلُ باطلٌ وقبضُ ريح

1

جرح المودع النده..

شوغة الليل.. وبواچي العافية..

اورد للصبح

طافح بحزن الملح

يحچي موت الخوف

تاه.. وتاهت الدنيه، وعبرنه الشوف

يدنيه الخوف..

سولف الصبيّر بدموع الشمس

چذاب الضوه، ولميت روحي بلا نِفَس

عمرت يمه الشمس بخيالي، ومدوهن أظلن…

عطش مذبوح لضميره

جرح صيف أتمنه أحبك، واوگف لموتك ظهيره

ذاك دمك والشمس مدت ضفيره

اگعد بدرب النجم يرويك والسكته ذبح

وشيفيد الگول..

ذاك أنتَ ورهن عمرك جرح

ذَلت الگصه وچذب سچين بالدنيه تِذل

شارة اليركض عليها، يسد دربها

يغسل ايامه بتعبها

ولو توسد صفنه طول الگاع…

لو ميّت چتل

هاي دنيه العشگت الهم…، والچتل

وهم تظل دنياك مهره مشرعبه…

تغسل الريح بگصايبها غَسِل

لو سبگها الريح غفله،

يظل رسنها بريح المثلجه حجل

لوعة الشوگ بضلعها.. الخنجر ازرگ … ما تذل

أنشد النجمه الزغيرة، اشگد دمع للموت نثت

واستحت ليفوگ…

ليفوگ وطفت

وأحنه جرح الناس، بعناه وأشترينه…

وما طفينه الروح

عاد الروح… لو تطفه نذر للدَين

خذني من السواجي أثنين

ما يرد حر الشمس عاگول…

لو مد العصب طول الأرض مرتين

يا صبر رش الهوه الحزنان مَيْ چذاب

يا حزن الدهر غرگ الفرح چذاب

وللريح التجي امعرسه بروايانه نفك الباب

فك الباب..

شوف ارواحنه توّرد صبر ونتوب

حيل نتوب..

نقره الريح.. والطيره التغني الماي تالي الليل

والخوف العله ضلوع الصخر مكتوب

فوگ بعيون الشمس مزروع عهد (أيوب)

ـ احنه وحشتنه عمر

وحشة الشرجي النثيث الياخذ الغيظ.. ويمر

وحشة العض المهر..

عطشان والدنيه رمل

يكتب اسمه بريح شرسه

2

صكت وفنها الشمس تذبح عرج ما شال گامه

وشلّه بالدنيه الضوه بدمه كلامه

واليغني الصبح مغسول بعرس ماي..

وفخاتي اثنين

ومناغه

وحمامه

يصعد بشيمه ويهد روحه بدرب شرجي وحش

.. ويموت ممشه

ولا بخت مذبوح ينگط ذلّه بمصاوغ احزامه

يا دهر فيّض قهر گلبه بمنامه

رده غبشه ويه النده يهلهل واسولف له

يمشي ليل بروحي…

يعمه الفرح بيَّ…

وترس عمري الدهر علّه

يوصل لعيني واگله:

يچذب الگال الدمع يغسل گلب مليان ذلّه

لا غسل عظم المهانه..

بدمه الأظلم، لو طلع باهت گمرها

مبتلي بشعرك ضلعها

ولك شعر الناس شجرة حزن مهيوبه…

وللمحزّم ثمرها

والقصيده الساجيه الزرگه..

ضمير الماي، والوان الدواير

والشعر دم اليناطح وكته..

ويظل الجرح للناس…

والچلمه خناجر

ما يبس ذاك الجرح

والينهظم طبعه گبح

دومك تموت وتظل هلبت صبح!

شاعر وشوگك رمل… عمرك ملاهف

تدري عمرك ينطفي بنگطة الشاطي

لو دريت ابچي بنهد سمره سنه

لو تغث دنياك رايات…وغنه

لو تحد الشوف بخيالك ـ ترد روحك زغيره

وترسم بماي السمه الأزرگ ، درب يسطع لديره

حيره يضوي الشوگ بيها…

والحچي المظلم بحيره

بهالزمن يا حيف ما مش غيره

ورّد العاگول بالغيره

نبت عاگول بالغيره

نبت عاگول بالغيره

3

غني روحك… يلضميرك طير… والچلمه درب مضوي

وأنتَ عمرك سفر سيف امعرّس بليل الصهيل

أنت حزن الناس وده عيونك السوده…

نجمتين ابحرت لهناك

يليلك طويل

زاهي، والينحر عطش عوده نحيل

ما مش امناحر.. وافيضها بحزنّه

هيَّ دنيه الغمضت ع الظيم ومخاذف زلمنه

تهنه ما بين الذنب بيها… وذنبنه

وشوف فتيت البراري، تلگي بالشر…

بالسيوف الباشطه نحفر گبرنه

نموت خنسه؟

لا.. ولك تخسه… تموت الدنيه بينه

والتشع گصته گمر أبيض يسولف للتراب

يغسل الميْ.. والتراب

يغسل ذنوب الليالي، والعذاب

… وتالي دنيه تموت بينه

مو طفح شوگ الضوه..

وما مش نده اليفرع شجرها

مو نشف سباحها… وساكت نهرها

گلنه چذابه بلياليها ، بصبحها،.. وبگمرها

يموت شاعر .. يشعل السلطان شمعه

يموت جاهل تعتلگ بالكوخ دمعه

إنتَ شاعر!

أكتب اشعارك عله شيلة بنيّه

واقره للمگروص شعرك، بلچي يبرد غضب حيّه

أنتَ شاعر

أنهي نفسك زنت بالذنب الثجيل

أوف دنياي، اشبعد بيَّ وأعاند

هاگثر مطلوب لچ دنياي..

چا گلتي بجرح…. باثنين

والثالث چذب ينگال

ييبس الماي لحزن روحي ولچ يمّه

تلف عمري ولچ يمه

أنعي وتموتين

وأبچي بليلچ المهموم عشر سنين

يمّه والعباس ما ينزع ولد عندچ الغيره

يوگف لطاري المراجل بيرغ ابيض

روحه ديره

بيها مذبوح الشرف، واليشبگ اجدامه الظهر…

يعرگ ضميره

بيها دهله الماي.. للصفصاف حزّم

يمهّ لو حس العصر بعضامي ينده..

آني أخضّر للمراجل

واهذب اركاض، بشمسها الزاهية اتحزم

واليهزه الليل للثوره يجي بلا دم

لكن الميت باصلها اشلون بيَّ

لا حبيبة تداوي جرحي

ولا مهر بالدنيه يسبگ دگه وحده يهدها گلبي

هذا دهرك بس تعاين سيفه الاسمر…

جدحة المزنه وترد روحك گبر

من هو وده الروح تتلگه الرصاص…

وخلّه (جيفاره) ذخر

يمه صدگ الناس يوگف،… أسود بحد العمر

من هو شبت نار روحه، وخلّه (جيفاره) أملها

أنشد الساقي بگهاوي (القاهرة) ينطيك حلها

انشد الحافي بقرى (المشخاب)…

هم ينطيك حلها

حتى بياع الشرف ينطيك حلها

شتمت حتى الخبز…

وارضيت اروح لبيتهم ذلّه واجي بلا دم

مو گلت هذا الزمن ينراد له احزام وبخت

مو گلت وحشة الليالي…. ارخيصة

والحيّه ضمير

يلي عمرك… خطوة الصفصفاف يركض..

والوكت بيدك گصير

ولك حتى الحيّه تگرص راسها الميشوم

لو ثوب الِشِته يظل دوم

لو برد الشِته يظل دوم

4

رد حزنان.. وانطي الشوگ للصفصاف

أقره خويه حروز جدّك،…

وانذر لگصة مهرتك حنّه حمره

واشبگ اشما بالگمر واهس ينيّم الليل…

وانتَ الواهس الجمره

أنتَ واطفح…

مو گضت دنياك لا تلفيك هدنه

أهذب وخلي النجم لمتونك الوسعة گلايد

ألفح الشرجي بيمينك، شرّد انجوم البراري،

والتعاند تحترگ

من تصك الريح تفرگ لك فرگ

من تشوفك عين وكحه، امواكح الشيمه يطگ

ترس دربك… اوف يالدربك عِشگ

عشگ كبره

يلمهرتك حنّه حمره

لو وصلت النخلة المگذله شمس…

حوش خمس شموع يسمر…

بلچي نلگي الساته محمله فرح

تغسل وجوه الزلم… سوده ابختها.. الظلمة فاضت

خيّر الوادم سبح

ترس اردانك ضوه.. والهندس متانيك.. والدنيه خناجر

لا تخلي الشوگ بشفاف الفجر، غناوه ميته

رد على الباع الضمير يعارك اهله.. واشتره الدنيه حزن

امسح بعينه ضوه الليله الگصا بيها شمع

خلها تضوي.. الدنيه تضوي، ويشتعل ذاك الدمع

رد لهلنا اگبور موتانا، شيرد النا الضمير

بچم ضمير نعيش، لو واحد سگط

وچم حزن بالروح، لو ميّه قحط

يا ولك چذاب بالدنيه اليگف حد الصبح

وچم صبح ينراد للباچر مماته

طيره دنيه اليوم مرهونة بحلگ مدفع

الماي حد العين، بس توصل ملح

والزور كلش زور… وانت بلا صبح

هاي كلها الگاع جدامك سفر… وبضميرك سيف يسطع

واللي يهوى يروح ممشه، حدّه يم البحر يرجع

فنه يرجع، ينطي من دمه گصيبه

ضايع بشوگ النثايه… وانت تدري الشوگ ذيب بهالوكت

وانت ترچيه عرس بس تاخذ جروحك غمت

أنت بس تموت عطشان الظهر..

تنزرع بير بگلب بيده

بگلب بيده

بگلب بيده

انترس بيده

بعد وتخضّر من الروح عگيده

چذب.. يبست شواطيها

گزيز إنشتل واديها

أبد ما ظل عرج بيها

أبد ما ظل عرج بيها

5

غنه خوفه المبتلي بروحه

بعد ما خضّر الخنجر وسط گلبه.

ولمع وجهه بسكوت

من يغني الكاولي كلكم سكوت

لو دره البلبل بواچيّه غنه…

يبلع السانه ويموت

بس يظل مبضوع گلبه

شاور حروف الدفاتر مالگه لحزنه دوه

شاور الشگره وبچه

كافي حزنك… جرح گلبك، والوكت خنجر عدو

يشتري الشوگ بعطش روحه ويهيم

رافگ الشوچ ويظل جدمه يتيم

شو يريد أضماد يتداوه بخناجر

والعمر چذبه إعلى باچر

1967

غرگان

"وأَبرَه الشَرايَع مثل أم ولَد غرگان"

شعر شعبي

بدمي ينبض الفرات، بأصابعي يورق الطين.. والصدف، وبقلبي يغتسل الموتى بالشعر والبكاءِ يغتسلون,.. وبدوار الغرق ووحشة الموت الداكنة، وعذاب الروح اتنفس أيامي القاحلة والقادمة دوماً من مدنٍ مولعةٍ بالحزن والشوق الذي لا ينتهي..

وغرقٌ بالناس

ومدينةُ منتهكة

انا معكم شوق المدن النائمة بالخوف والفاجعة وشئ اسمه الشعر احمل قلبي به لكم موجعاً يغني.. مطعوناً حد النصل يغني، للوحشة والصمت يغني غرگان..

أغنية عن الحنين الذي يضئ القلب والذاكرة

إلى أخي كان في الطفولة غريقاً، وإلى غريق هو أنا

29/ 10/1969

يمه حدّر يلحلاتك گذله العمر الزغير

يغسل الگذله الرمل الاخضر.. واعاين ذاك وينك

تضوي دنيه الماي، يلنجم الچبير

يمّه عِشك الماي أخذ شبگه الحدر

وانتچه الراس الزغير

دايخ الراس الزغير

داخن الجرفين، والشط المشه يغني بمماتك

آني سچة خوف مشتعلة لمماتك

يمّه بالخوف شحلاتك

اوف.. يلحسنك يندّي الماي

ويريّع ورد دشداشتك

آني اريّع لك بواچي، وامشي ظلمه بكل رصيف

يستحي الماي وضوه يجيبك لروحي

وأوگف بدربك ضوه… وطين ومحنّة

إنت مشحوف الورق سيس غفل..

والماي يفتر ونوخذنه

دارت الدنيه وطفل دمك يدير

عينك انشدهت نست نومك گصير

إنتَ ورد السمه بعيني..

وآني فختاية ومله جناحي العشب

والشجر واهس واطير

والعمر ريحة عرس خضره… واطير

إنت يلنومك گصير

إشنيمك بالماي دنيه

إنتَ روح أزغار تضحك.. آني أنبّع..

وأنت ضحكاتك حرير

ليش يلنومك گصير

يلي طفيت النبع بالصيف

دنيانه عمت ياحيف

يمّه شباچين ادينك، والمضويات العصر چا وينها

يمّه اودعك شهگة أم، النوم طارد عينها

يمّه أصيح بريحة الشيلة ترد،..

صيحة الغبشة وتموّت حيلها

رد ولك مغسول يبني

رد حزن عمرين يبني

الدهله عيب تدفي ضلعك والشته الداير برد

رد على أمك يا حلو الدنية برد

ولو ميّت بس ترد

واشبگ الريحة البطولك ترس روحي

بروحي رنت كل معاضيدك.. تراچيك

يلحبيّب.. يلضّوي الشيب فيّك

وين يبني

هذا وكت البيه ترد للبيت… راوي من اللعب

تعبان ومشابك تذبني

ليش يبني

حسّي ما وعه اللعب بگليبك الغافي

وأنه گليبي دمع

يمّه زرگه من الدمع

يمه فوگ الماي حسّي، وتضوي كل ضبة شمع

من نذر ذيچ الليالي.. أمتانيه، ومتانيه..

ولنك ترس عمري لعب

وبدرب شوفاتي خضّر لك عشب

آني أشوفك، وإنتَ خضّر لي عشب

حيل أشوفك تركض بدمي نهر

واگضي ليل ايامك التوها سهر

يا ملذ روحي على ايام السهر

يكبر بعيني گصير اليوم البعمرك شهر

وإنت تمشي بلا درب، روحي جدامك ركض

نام الذ ليلة يغافي.. وعيني بيك تنام،..

اطبگك وتغَمض

دمي ركض.. گلبي ركض..

وحيلي من يومك نگض

……………

يا بخت بالماي.. ياعرس الشمع.. يلتانتك كل الناس

(يا صاحب) حزينه

روحي فاضت والمصايب سيسن ليغاد، ووليدي سفينه

وين ماخذها الرمل والريح

ما بيها تعت الريح

والشاطي مشه ويه الريح

(يا صاحب) مشه ويه الماي وبدمي الحليب ايصيح

(يا صاحب) مشه وما ودّع إمّه

ردّه ودروب الحزن بالروح كثرن…

كل درب طافح ونينه

ردّه

ردّه والوالد يغث الله حنينه

بستان العصر

"طوبى للشوق الذي يأتي بالقصائد"

روحي تعبت شوگ.. يلطولك حرير

روحي صبيرة ومشه بيها الرمل شمسين.. وإنتَ

إنتَ روحي تريد من فيّك شبر

ياضفيرة ماي.. مسگي الشوف منك..

يلي عينك تنبت بدمي ظهر

يا حلم هايم، توديك الشمس

بربعطعش مهره شگر

روحي شيمه، اتحني گذلة سنه اكحيله

… وحيل تركضني سطر

زتني بدروبك سنة

اكتب رموشك غنه

اشتلني صفصافة أفيي تراب جدمك

خذني بعيونك سوالف..

خذني بگليبك حچي

ولو ثگل ظيم الليالي..

اوگع بخدك بچي

خذني شوفه تشيمك… ترسم عيوني على ثوبك

بالحنين.. وماي وجهي تحزمك

أبچي وجه المستحه بزيجك نهر

أغسل تراب الليالي.. ترتوي النيّه الزغيرة

وتغمض عيون السفر

يا غصن.. يا خيط واهس للشمس

ما جاس دنياك العطش

واركض لطاري سواليفك نهر

يلي طولك غفوة النثيه بتعبها.. بنوم اصابعها الطويلة..

وبالسهر

ازهي لو تزهي دهر

بيَّ من ضيمك دهر.. ضيمك دهر

خذني يشگر لا تردني

صفگة جناحين خذني

هناك.. لو جاك الغوه، وشوگ اللعب

من جرف نجمه بعيده ارضة تذبني

خذني گتلك.. تشتهي الدنيه وكتها ترد لامس

روحي بستان العصر، وحشة ومشت عنه الشمس

مر عليها وندّي درب الليل.. يلغربي ولك

يا سمة عيوني.. يلمرجح ليالي فلك

خذني وي حالي شلك

خذني يا.. فدوه لهلك

فدوه لهلك

1970

غريب

"إلى الشاعر طارق ياسين"

جزيت الشوگ… عابر ظلّك الوحشة

صلاة الليل، والشوگ اليوديلي المناير للصبح ممشه

مكتوب الرمل بعيونك الصيف اليهب بالدم.. برد

وإنتَ …. حلاتك يا برد بالصيف

غريب اتطگ برد بالصيف

يا شجره التعوف الناس وتعرس…

فيايه الگامة المصلوب

بس وينه اليراوينه البخت مكتوب

بضلوعك

يطير مسافر بريح الشجر.. والماي عيب يتوب

ممشى اسنين

تتعب والعمر مرهون بعيونك شمس ليفوگ

جزاك الشوگ

وانتَ امدوهن وروحك حنين اتطوف

يا ذنب الخناجر… والجروح اتطوف

ميشومه الرصايف تمشي بيك سيوف

والسكته… وحنين الخوف… وجروحك سكن عاگول بيها

ومر سواجي الگيظ

مرتوية السواجي بعطش كل الگاع

والهيبة بشواطيها چذب

لو ما يرف شراع

وشراعك حلم تعبان

ظل غافي، اظن هم يستحي من الشوف

لو ما مش ملح وتسافر اويه الروح

لو كلك نفس، والگامه جرت سيف..

وانت جروح

مهموم الشجر من ينطفي ويه الصيف

لن شح المطر بالروح

لو هذا العمر… فتشنا بيه مجروح

4/5/1970

نايل…

مصلوب أخذ روحي وصيه

مشبوح وي طولك شچيه

يحليو…

يحليو اطيحن الك ثريه

بس گول بعيونك حبيبي

…………

ريان يلطولك النايل

طير وعلى كل سمه مايل

غيظ الزغر والغنج شايل

للناس حسنك يا حبيبي

………………………

بي اوگف لو صلك حمامه

گيظ آني وگليبي الغمامه

الدنيه حنصها بغرامه

وإفرع تحت كل فيّ حبيبي

………………

هلبت غريب تگول وتحن

خط توصل لو لفك حزن

ويطگ ضحك بالروح الك سن

واركض وافرفح لك حبيبي

مرني بجدم اخضر… يگذله

والمشتعل گمره شگله

مرني……

مرني يلن ممشاك سِلّه

سَل روحي وآني انده حبيبي

………………

إمدوهن وحگ عمرك حبيبي

إمجّرح هظيمه آني حبيبي

الدنيه تضيعني حبيبي

بس وين اروح إنت حبيبي

1970

بيان للزمن المذبوح

"مَن يبقِ حياً يتعذب"

مظفر النواب

1

مخطوف…

عمري من الزغر… مخطوف

كُبر بيّ الدرب والظيم بيّ يشوف

إخذني يا منارة نار.. إخذني،

ولا تحط بعيوني حيره اتطوف

بيّ تطوف، طيرة ليل تعبانه

على ريحة الماي تحوف

أطوف… العطش ما خذني جزيره…

العطش يعميني… واشوف

ترس دمي الصوت يندهني… واظل

كل العمر مخطوف

2

زرعت اسمي بدرب ريحك

زمان الخوف… والذلة… وعذابات السبي

ها كثر خرسه مفاتيحك

ولا باب اليطر الليل.. مضوي يبشر ذنوبك

لفه الطوفان

يا حيرة زمن مشبوح، بين الموت والأنسان

يا وحشة عمر سهران

بالهم.. والبچي

وانتَ واگف بآخر الدنيه نبي

انت واگف …. والزمن مذبوح

مذبوح الوگت مذبوح

يا روحي وبعد بيچ المذّلة تنوح

محفوره المدينه بروحي سكته.. وليل

يلبسني التعب.. والليل

بچه بدمي العراق وترس بيَّ الليل

سكت بيَّ الضمير ودنگت وحشه…

وهظيمه الخيل

اذبح سكتة أيامي، يطگ ميّة نبع بالروح

يلعب نبع ويّه الروح..

ويذبني بدربكم صف عشگ وازهار

أنبت للحزن أشجار

يمر بيها الگمر يغسلها بالوحشه

لذيذ الگمر بالوحشة

صديق الگمر بالممشه

يهلبت واهس بروحي يجيبك يوم

چا هوَّ المفارگ دوم ‍

مر ليلة مطر بالنوم

مر بيَّ سوالف… مر ليالي… مر عشب….

مر بيَّ ولو بس إنت تلگاني حزن واسرار

أصلّي بكل مسامة تگوم بيَّ النار

أصلّي بكل مسامة يخضّر البسمار

تاخذني صلاتك شوف…

واتباهه سفن وانهار

واظل مشبوح بدروبك، صليب…

وعاشگ

وبسمار

3

ذبحوني نذر ع الماي

مشه دمي جسر ع الماي

كتبوني على ثياب النثايه دموع

رسموني بجرايدهم حزن ممنوع

ترسوني حياطين…. وسچچ وعيون

كتب گلبي شعر مجنون

نهض چفي صگر…. والبيده ما تنگاش

وگف گلبي مهر، غنّه الصهيل شراع

گلبي اركض اريدك توصل النا بساع

ولك سباح صبري إمتد…

بعد ما اظن تكفي الگاع

إركض يا مهرنه بساع

حط عيونك الوسعه نجم….. يهدي السفن والريح

وإخذني وياك

سفان لبحر دنياك

إخذني وياك.. للوحشة شمس

أكسر لك برد، والتم شمس بالفيْ

من يزعل عليك الماي، اغسل بالگصايب ضيْ

اجيسن بالگصايب گيش ، وبروحي يفرفح ميْ

اخذني وياك وانساني…

تلگاني بمماتك حيْ

اخذني وياك، من تزعل عليك الريح…

أشب صاري

البحر كلّه سفينه… ودمي حيل يصيح

من تغرگ سفنها الدنيه اوگف لك مسيح

4

بيان: يمنع مايلي:

الشعر الشعبي.. والخوف

التسكع اخر الليل…

الحب، والصداقات

لا… بوجه السلطان اصيحن لا…

واكتب خوف الولايات

ضيعنه مفاتيح الصدگ وغرگنه بالنيات

اسولف روحي بالسكتات

هاي الناس… كل الناس مرّه تموت

واني الموت الك مرات

يا حزنك زمن ميشوم… اشتم بيك بالشدات

بالشدات أشتم بيك وأقرالك ورق مسحور

بالسلطان أصيحن لا… وبروحي يهب تنور

اگعد … والصبح لني خبز محروگ

يا روحي العمر مرات سافر للفرح…

لن الفرح مبيوگ

يا روحي طحت ما بين كل الناس

أحط روحي نهر.. واگعد جرف للناس

لكن من يطفي الحيرة من هالراس

اموتن من تصل بيّ المذله…

وما اصيحن لا

سبع مرات

واغني… للفرح… والناس…

والحريه تالي الليل

والحب

والصداقات

سبع مرات…

اعاند للشعر

والثورة… واللذات

عشر مرات

1971

الحرف چتال

اكتبني ضوه بكل حايط اظلم

فيضني نهر كل روح يغسلها،

العطش من يشتهيك ألتم

حمامه لكل مدينه ينام بيها الليل غبشه

ويكعد الناس الصبح ميتين

يمت يگوم بيَّ الطين…

شجره

ويصعد بروحي الحنين…

گمره

تفيض بيَّ الروح گمره

وتلعب بروحي الشمس مهره

مهره.. وقصيده

توگع بروحي ورگ سدره وفرات

أخضّر … واشتعل… واردود

مرات

مرات الزمن يشتلني بيرغ ظيم بالشدات

افوتن نار بالشدات

اردن لابس ثياب الرماد

اردن والحزن ليغاد

سواجي والناس تعبانه السچ* بيها

وضمير… يجيس ممشه الشمس تالي الليل..

ويغسّل حزن عمره بسواجيها

وتظل تحوم، طيرة ماي.. روحي العطش ما ذيها

اموتن غبشه ثوبي تراب

عشب روحي صبر ع الباب

أموتن سكته گلبي كتاب

واليقره الگلب يعمه

واظل بين الگلوب الميته كلمة خوف

روح الشعر كلمة خوف

تاخذني عداوه بكل گلب ممحل

واطگ بيد السوالف شوف

واوگف لك سمه وواهس يگلك موت واني أصهل

واظل گامه بگلب ممحل

أظل گامه بسفرها الگاع تتعب…

والشمس بيها عمر تتعب…

يظل فيّها شبر

يحچي النده ويه الرمل والعاگول

لو يحچي الحزن گلبي

كل ما يرتوي الخوف البروحي يطول

يا هلبت يجي ويكتبني مهر اخضر…

وافتح بالهوا البيبان ع الگمرة

نهر أسمر

يفتح بالمسامات الينابيع البعيده

والقصيدة

بلبل بروحي يغني الماي… والحرية.. والگاع الجديده

إكتبني الدهر يمحي الصدگ.. ويعاند النيات

نبعت بعين شمسك ماي بارد.. يثگل بدمي الفرات

يركض بروحي الفرات الزين دهله

يصعد بروحي الحچي الواگف ضمير…

وانتَ ذاك الماي كل دنياك سهله

وآني بيك ينام گلبي ويگعد بحومة عذابه

يمته اشوفك فارس بتالي الدهر يجدح مهابه

يمته اشوفك… چفك يجيب الصبح للبيت

وينام الصبح ويه الزغار

يكبر بحلم ا لزغار

دنيا.. وولايات

يگعد بدرب المدارس، عافيه.. وورد الصبح

يمته اشوفك… مهرك يدگ الحوافر ع الهوا رايات

واگلك هاك روحي وروح

يا ريتك تخلصني الحزن مثل الخبز… مثل القميص

الشمس مثل الناس، من يثكل حزنها بروحي،

واسكت هم

يا ريتك تعتني من السما للماي…

وانبت طير فوگ الدم

تاخذني جنح مضوي… السفر واهس..

واطير بكل سما

بكل حايط أظلم

مكتوب العمر من يشتعل بالناس حيره.. وهم

مناره هناك تلهث للنبوه سيوف

من تلهث مناره هناك

أرد للروح أفيضها

العطش من يشهيك التم

واظل.. اظل التم

وارد نقطه بحرف چتال

25/4/972

أيام الشمس

عن البراءة والليل، في الايام الاولى

موسم

مبيوگ فيْ الظهر.. شبرين عمر الشمس

بالصيف روحي ورگ سدره، وسوالف ليل

دكات گلبي نجم، ما يطفي گلبي الليل

والساجيه مسافره بروحي ورد لسهيل

وأمى، رسم ع الجرف، يكبر واخافن حيل…

ألبد بروحي نجم.. يسبح لذاك الصوب

ألبد بروحي زغر، والگيش حد الثوب

أسكت.. جزيره الحچي.. وبراسي يلعب سيل

من تگعد إمي بچي.. وتغسل البيت الصبح

يابس حچينه الصبح

والوحشه طيره تفوح

والفرح من صيد امس، حد الزغر مذبوح

غربة

بثيابي تلبد شمس.. والحچي اليمشي وياي

أركض برد ع الرمل.. أرجف واسيلن ماي

ياخذني خوف العشب، والماي حد الروح

يومي العطش بالگلب، واتحرك بكل نهر

يغرگ جسر كل نهر

أسكت واصيحن فيض

يا روحي لو للناس كل دگه جسر..

لو بالحنين تفيض

أكبر جرف يا حزن، والماي ذاك الماي

اصهل فرح بالمطر، والملح ذاك الملح

هيَّ المدارس فرح حتى اركض الها الصبح

يكبر بروحي الحرف، خنجر واطيحن جرح

وامشي بسواجي الكتب غرگان

يا ذاك الرصيف إشگد دمع مليان

غرگان بيَّ الحچي… ولو وچه الك مشحوف

أركض على سجتك، مزنه وهواك يطوف

بستان روحي غدت…. وينام بيها لليل

بستان روحي كبر… بيه الطيور تنام

ها كثر شوگ الشعر، بيك وتظل محتام!

سفر

أمشي العمر….. والدمع يرسمني جوه الليل…

فانوس

روحي دمع وتطش ضوه الفانوس

يا ليل حيّه الحزن…. تنزع هدوم الشته

وتحرگ ثياب الگمر…

بلچي الربيع يحن

يا عشب روحي ركد بالخاصرة مايك

يا ذاك غنيت إلك.. طير المطر والريح

إنتَ الدفو بكل گلب…. واني على بابك

مهموم… درب الدمع حد للصدر ويموت

أمي حرز للخبز… كتبتنى جوع المدن

طشت الغيبه بخت، حرگت الشيله شمس

والچيله بيدي عمت

گالت عمر مبخوت

إنتَ ورد للحزن وبلايه سچه تموت

شجاعة

مهره زغيره اللعب، گذلتها تصهل شمس

يغبش الواهس ركض… والگاع تزغر ليش

يسبح بروحي الفرح… والنجمه توگف گيش

خضّر عرسنه رمل… وج الگلب للصبح…

نجمه الظهر طاحت

حدر الگصيبه ورد

يمشي الهدب بالگلب… فختايه فوگ الصدر

خضّر جنحها ورد

جست الگلب بالورد… وبكل مسامه جنح

جست الشمس بالزعل… وانخبز بيّ الطين

ابيض يطير العرس… ربيت علّه وياي

بالفيْ خفت.. والشمس باگت بروحي الماي

بالفيْ خفت.. وانكتب فوگ الخصر ظلّي

خلّي الفخاتي تحن… يا صاحبي خلّي

طشني ورگ بالهوا… ييبس واطيرن حيل

ولو ثگل بيّ المطر، ع الباب أخضّر هيل

والباب… علمني المعاند…

والنده الينزل جمر بالروح

الباب… علمني ابوي اشلون يوگف حايط بروحي…

واطگ من المذلة تراب

والمفتاح حزن اول وكت

والناس كلها تموت.. ويظل ضايع المفتاح

والبيبان من تكثر علامة خوف للانسان

وبروحي نزعت البيت

وتغربت بولايات ما تندل وجه ابنادم

لمن رديت

گالولي اكتب لحزنك قصيده الناس تقراها ركض

گالولي إكتل الظيم بگهاوي الناس سالوفه طويله

گالولي إمشى ويّه الناس.. ويّه الناس..

ويّه الناس

گلتلهم نزعت البيت

گالو…

گلتلهم نزعت البيت

وتغربت…

كل الدنيا وحشه بعيني لو حنيت

حيره

وج الخضار بغصن عمري ولبست الريح

متعني روحي نهر.. شال النبع طيره

تلهث بكل الجنح، والوطن عش محترگ

وآني الزغر عافني، نخله على جرف العشگ

تكبر واطيحن تمر

تعطش واسافر ماي

للهامه بيّ صبر.. وانت على ذيچ وهاي

كبران بيّ العگد

كبران بيّ الدهر

كبران بيّ الليل

والحيره گامة عطش.. تصعد بروحي سما

لو ع الگلب مريت

ولو جاس دمي العشگ زغران ارد للبيت

عودة

تانيت… راسي غُبش بيه غضب كل الناس

تانيت هاگد عمر بيَّ ولا مليت

غنيت طگ الشجر…

كل الطيور ارحلت… للنبع

غنيت رد النهر للنبع

حنيت حتى الشمس.. زغرت واجت… زغرت واجت

نقطه على بيت الشعر تضوي…

أريدك بالحنين حروف تضوي

أريدك بالحزن من يوجع الريه.. نهر تضوي

أريدك حتى اردن بيك لايام الشمس

ردني… ردني الحزن خنجرك

ردني لسهر ليلك

ردني الوگت هدني، وإنت على كحيلك

تصعد تنوش النجم، تنزل تجيس الروح

أتعب واگلك گضت روحي بهواك جروح

ردني ولو لافته تترس الشارع ضوه

تزهي السچچ بالضوه… يلطولك يهلهل

يمشي الحزن بالهوه يلطولك كحيله

اركض لحد النفس واتحزمك چيله

هو المهر يوگف …. لو يركض بحيله

أغنيه أخيره

غايب ينجم البخت… يمته الشمس تندار

بالدم خطوتك عشب.. بالموت اجيسك نار

أترس الدنيا غنه… بس مر على سچتي

بترابك اسهر نده…

خطواتك بكل نفس

آني المطر بالبرد… وانت الثريا تغيب

مليت يا صاحبي، لا بيَّ اظل هايم

وأنتَ العشگ تغريب

مليت يا صاحبي.. بيَّ العمر قافله

ليل

وسفر

واسرار

يمته الشمس تندار

يمته الشمس تندار

والحيره توگف شجر

ايلول 1972

بكثر الهوا والماي

"إلى عزيز السماوي.. الحياة والشاعر"

سولِف…

سولف الشرجي لبس روحي ومشه

سولف وغيمك لبس روحي ومشه

جاس البحر گلبي ومشه

جاس الهوا… جاس الدمع

جاس الليالي الموحشه

سولف نزع ثوبه الشجر

سولف لبس روحه البحر

سولف ترس روحي قهر…

روحي قهر

روحي قهر

وإنت حبيبي الماي…

بس يمته تفك باب النهر

چم باب…

كل خطوه قفل… چم باب

ياليل السوالف والعذاب

چم باب، بالوحشه إلك… چم باب

غريب وبالمدينة تروح… روحي وما ترد وياي

سولف ما ترد وياي

وإنت "بكثر الهوا والماي"…

حبيبي وما ترد وياي

مو ماتت مدينتنا قهر

بس يمته تفك باب النهر

نهر

نهر

نخله حزينه هناك واگف بس الك…

مر يا نهر

واصبر على جرفك عطش

واعبر على مايك عطش

واصعد مطر

مر

مر

مر يا نهر

18/2/974

كتابة على باب
السنة الجديدة 74

دگيت باب السنه… لن الدهر حاير

لن الفرح ساجيه ومكسور طاري الماي

شالت العتبه عشب روحي ومشت للماي

والماي حيل الشجر

والنبع حيل الماي

والفرح ما بيه طعم، لو ما تصل بهداي

بهداي ممشه المهر…

گبل المطر بهداي

لگيتك.. تارس الماي ـ الحنين اليصمد بروحي…

ويطگ بكل مسامات الوطن

دگيت باب الوطن… لن الدفاتر خبز

لن الحزن مطبعه، ومكسور طاري الضوه

ولنك فرح هاكثر يوم النسافر سوه

وياك… روحي شمس تمشي بشواطي الزمن

دگيت باب الزمن…

لنك بخت مشتعل ويطوف بيك الوطن

رسمتك جسر ع الموجه…

ويظل العبور بعيد

سمعتك ليل جاس الدم…

وبروحي المسافة تزيد

أعاند والمسافة تزيد

أموتن والفصول تعيد

أهاجر…

واحچي حزني ويه الرصيف

للحدايق….

لليغني الموت، والثوره البعيده

للشرف من يصعد بروح القصيده

للفرات

يا حبيبي… يلّي ميْ شوفك فرات

يلّي كل هاجس رمح…

أنت حي وآني الممات

إنت حي وآني قميصي امنقط بدم الليالي الموحشات

يا حبيبي…

إنت حي وأمي سكت دمها بعذابات المنافي

وما نزعت الصبر ببيوت الهواجس

لا … ولا دگيت باب الذل

هِلْ…

يبو مهره التجيس الشمس بالليل….

يماخذ كل نبع بالروح…..للسيل

أريدك للشدايد رمح… وانتَ

ذبحني اموادعك، والخيل

تتنفس لياليها صبر مجروح

لا بيك الصهيل يهب

هِب…

لا بيك المصايب والظنون اتشب

لا بيك الزمن يندار

يا روحي مدينه إشتعلت بتموز…

والكلمه نبض بالنار

دگيت باب النار…

لنك صلاه بالگلب تنبت ضوه وتندار

أحبك بالگلب تندار

مناره

مناره يمر عليها الليل…

والطير الغريب يموت بيها ويكتب اسراره

مناره… توگف بروحي علامة شوگ

فوگ بيوت كل الناس

روحي تهيم فوگ بيوت كل الناس

وانتَ وياي… نار تگوم بيَّ من القدم للراس

اشب من القدم للراس

تارسني حنين وليل حد الروح

آني وياك نار وليل حد الروح

واكتب لك شعر وانهض مناره.. واگلك روح

گلبي الموحش بلياك يضوي بليلك اسراره

گلبي يدگ نجم لليل…. تضوي بكل سما أسراره

11/ 1/974

الماي المفتوح

تعال

تعال

يا فرح روحي تعال

أضوي بدروبك علامه…

والتوي ليومك سؤال

تعال..تعال

إفتح الليل، المدينه بطولك تغيب، الحزن ثوبي، انتظاراتي عشب مفتوح، يا ماي السهر.. والعافية بطولك اغيب، الليل ياخذني على الخطوات، يا روحي على الخطوات ما خذني لمسافاتك واغيب

وانتَ ذاك الگمر، لا بيك الضوه اليغسل سهر حيران، لا بيك اليهيم يطيب

للموت الگلب يوگف مهر يصهل

مهر يصهل.. لمّن كل مسافه تغيب

بعيونك واجيس الليل، لابيه من قميصك لون، لا بيه من عذاباتي گمر

يمشي على سنين الترافات النهر

ومن غرامك كل عذاباتي وسيعه

وكل شمس تنزل على الدنيه وسيعه

آني مذبوح ويه طولك عطش… وعيونك ربيعه

إفتح الماي… الگمر.. كل السواجي، واشمر الگذله دلال

وتعال

يا فرح عمري تعال

انبت بدربك علامه…

وألتوي بحبك سؤال

تعال

دگ باب روحي شمس… ورسم بطولك فيْ

مرسوم فوگ الهوا

مطبوع فوگ الگلب…

مكتوب فوگ الميْ

وأقراك حد الحلم

سهران حد الحلم

وياك نمشي سِوه ـ للسهر نمشي سوه ـ للحلم نمشي سوه…

للحزن نطبگ ميل

إنت اگرب من الگلب، وإنت ابعد من الليل

تعبان كل العمر… ضيعت بيك العِرف

يا صاحب البس بچي نعشگك واگولن ترف

تغتاض انثك مطر… طش النجم ع الطين

حزين

گلبي يتذكر ايام الماي، ويرد لك حزين

أصعد بدرب الهوا ..للموت اصيحن زيد

بعيد

بعيد

يا فرح روحي البعيد

بعيد

مهر طاير بالمسافة وگذلته النجم البعيد

وانت تارس روحي …. يلطولك بعيد

بعيد

اخر أيام الحنين.. ودتك،والشرجي بثيابه الحزينه مسافر أخر ايام النبع … طشتك والماي المبلل بلونك، والسمه تعرس فخاتي

والحنين خاصرة تون يا حبيبي

يا حبيبي… الحاصرة تون يا حبيبي

مر رصيـف الغـربة عذبني عمـر

والعشـب بثيابك يحن يا حبيبي

والعمر بثيابك يمر والحچي المحروگ بس وياك

كل الحچي الما ينگال بس وياك

حد الروح بس وياك

أشوفك وانت بس وياك

أسولف وانت ما موجود

اشوفك وانت ما موجود

لك يكفي الحچي

الشوف

المشي

الليل ـ

الحدايق وانت ما موجود

تضوي بدرب همتي

دايخ بروحي الهوه

والشمس تنزل مرايه.. والظلام

هاكثر يمشي باصابيعي الظلام

دايخ بروحي الضوه

وامشي على المضوي البروحك

واحترگ

ريحك تهز ماي روحي من احترگ

انت شجره وزاهية واني احترگ

انت كل ما تشمر الگذله دلال

فوگ الهوه ترسم فرگ

فوگ الهوه ترسم باصابيعك شمس

تخدر

انت تسولف وتخدر

تغسل گصايبها الشمس

وطولك بالفرح يخدر

وتطير بيك الشمس، فوگ المدينه النايمه لنك صبح

كلش جديد

وبعيد….

يا فرح روحي البعيد

بعيد

مهر طاير بالمسافه وگذلته الطير البعيد

وانت فارس عمري يلطولك… بعيد

لا تشتكي اللايمه، هذا زمان الحزن

والناس كل من گلب عنده وعذابه دفن

بيك الزمن للنجم… يفرح بروحي الشعر

بيك الليالي جسر. والماي فوگ الروح

بيك آني وجه العشگ…

وياك وين تروح

والدنيا مثل الهوه

وياك تسهر سوه

لا لك جنوب وشمال

… تعال

تعال

يا فرح عمري تعال

تعال

آب/ 1974

المغني

الى الغجري الموشوم على ابواب مدينتا وطفولة اشجارها والى كل من اغتسلت ربابته بانهار وتجارب المدن الجنوب

ـ أتتَ…

تعرف أسرار الثريا… والبيوت

والكلام يفتّح أياَّمك سفر

هايم… واغانيّك نبع سافر بنيسان النهر

تلتوي بكل باب للحيره علامه

وتقره لون الصوت، بسنين الوره الباب

تقره لايام الفرح طعم السلامة

تحزن اويه الماي، من يصعد رمل بالروح

بعيون الفرات اتشوف

تندل الحچي اليفتح مسامات السنابل للخبز… ويطوف

بسنين المجاعات الشرف كلمة عراقية

الخبز يملي الشمس بالناس

وتغني…

صوتك يحزم الشمس…

ينبت عتب ع الباب… ويخضّر

من يصعد گمر ويطوف

بعيون الربابه تشوف

"تبچي كل اليوم لفراگ الأحباب…

واحبابك طعم غايب

وبيت روحك مشتعل الابواب"

بالليل …. ينزل صيف ويجيسك نده…

لن الربابه تنوح

فختاية ولعب بيها العشب… وتنوح

روحك (بالعتابه) تلوح

فارس بالربابه يدور…

يفتح ابواب الكلام

بثيابه النجوم تنام

ـ وإنت… انت حزنك مستحيل

تمشي ومشتعل بالناس

تتغرب وراك الطين

ترسم الخطوات أصابيعك ورد ع الطين

أصابيعك على زلوف الربابه ورد

وايامك… مدينه وخاليه من الروح

(مدينه) وچم رصيف… وليل… واحزان، وشعر وجروح

وتغني:

صوتك طير ماي ازرگ

يوج الگصب بجناحه

ويدگ روحه جرف غرگان

وبصوتك مدينه اتگوم… صبحيّه..

ويرد بيها العصر تعبان

دربك موسم العشاگ.. والحان القهر…

والناس

من يلهب وطن بالراس

من تلتم حطب كل الارض، بالروح…

وتدخن حزن بالراس

تحدي ومن وراك الناس

للثوره الربابة تهيم.. مهره، وقهر ما ينجاس

شجره.. وعاليه وريح المطر والشرجي دولبها

وحمامه بدمك تنفس جنحها وهامت إويه الدم

حمامه بروحك العش نار… وتغني

حمامه بچفك من الخوف … تسكت…

والنبض ريحان

تنبض بالنهر نيران

روحك بالفرح گامه، ويطگ بيها الرگص ريحان

دخان الهوا بروحك حمامه… تطير

من طاري المطر وتطير

من طعم الحنين تنام

وين تنام يلبيتك ربابه، وروحك بماي الثريا تفيض

دوّر لك جرف… طولك جرف للريح

وإسكن بليل الطيور….

الشايله بجنحاتها السوده بحر

(شايل أيامك، تشتعل شمعه وراك…

شمعه گدامك توج

خط الشموع بروحك يدخن دهر)2*

عمرك نهر

تعبر سفن وتميل

تتباهى السفن وتميل

وتغني السفن للماي

ويدور الجسر ع الماي…

علامه

تعبر ايامك سفن… تقره لايام الشعب طعم السلامه

تشرين الثاني 1976

(.....) يضوي العمر

تصهل…

تصهل كل ليله من ايامك…

مهره وخيّالك ما يعثر

كل نجمه بليلك تتباهى.

وبترابك تتحنه وتكبر

يموسع ماي بكل هيمه… وصوتك يفتح كل معطر

تندگ راياتك ع الدنيه

تزهي وريح الشر تتكسر

گالولك دم ويه دروبك

گلت البيرغ والدم احمر

شايل كل گمره بنياتك… ومسافر بالواهس تسهر

وبطولك تتفاوه ثريا…

شگره… ومن صمتك تتغير

غنيت بكل بيت ابشاره

يالساكن بالريح الاخضر

ومن روحي وروحك تتوالف

يصعد طاريك بالعنبر

وتميل الشمسين بروحي… وفايض بدروبك حنيّه

ومن روحي بحزنك تتجادح… يالليل تهيم الگمريه

والنار مسابَّگ ساعتها… وننطر خيّـالك يوميه

هامه… هامه إنتَ ويه سهيل تلالي…

تعله وكل عدوانك بالذل

شمس وملمومه ودواره… تتهنت ع الظلمه وتنزل

چفك …. طيره وفاض جناح الشوگ بدمك…

كل لحظه تهل

وللناس محزم كل همّه وبليل التاريخ تهلهل

كل گطره دم بين عيونك

تنبت فوگ الهم وتصهل

من يوم حبك نحر نومي وسكنت الريح

اندلك بكل هوى… سچه وحنين يصيح

عمرك سفينه وسفر والصاري عيب ايطيح

يا روحي فيضي نهر والچلمه تمتد صبر

للموت يعبر (ف) والفرح يضوي العمر

دربه ربيع الوطن چفه نبع للفكر

ينبض بريحه طفل… يصعد بدم الشجر

يلبس طبع كل فصل… يتحرك بكل نهر

يترس الدنيه عدل.. ويدور ليليه

يكتب اسماء المدن، بحروف ثوريه

كل دهر سولف حنينه وفاض حنيه

بالمطر تنزل عشب… ريحك يساريه

تدفع كل طيف يغث روحك

وتنث اردانك گمريه

كل طيره اليوم اخضر عشها

بجنحين تفك الصبحيه

وكل صبحيه تبوس عيونك..

تتنده وتغسل كل نيه

بزود افعالك تلبس كل همه مرايتها

وتشوف الغايب بايامك..

يضوي…وتگرب من غايتها

وتدامن ع النار اسرارك… ما تطفي النار برايتها

من اول زخه تهز الغافي

وجن بآذارك ثورتها

وركضت… ركضت بس حلمك يسبگها

يجدح كل حيل بخطوتها

وتصهل…

تصهل

تصهل كل لحظه من ايامك

مهره وخيالك ما يعثر

ظلمه وخيالك ما يعثر

اذار 978

غيابك طيره بحريّه

غيابك كلمه محزونه

بغيابك اجيس الرغبه مجنونه

وينبّع ورد من بين الاصابع… والمودّه تفيض

بغيابك …. اجيس السكته مجنونه

(مثل كل يوم)

امد روحي بمسافاتك… تصل تالي الحلم وترد

اهب كل شبر بغيابك ولايه

المطر بيها صديق الناس

بأيامك، دخت بين الحلم… والشمس… واسوار المدينه

وكلمه الناس

والناس بثيابي حچي

وتخاف من حبك عليَّ الناس

صوتك طيره بحريه

الملح بالروح سافر

والجنح بالصيف گمريه

احن مثل الجنح للصيف…. وانزف روحي ليليه

غيابك مد جنح بالروح

اعبر رغبة النهران

إخذ جرف العشب مسموم

بثيابك تسيل الوان

خلص صوت الحنين… ودارت الاحزان

إخذ كل النهار اسرار

وافتح بالليالي النار

وإحرگ كل جسر بالروح

وإكسر دمي يوميّه

افيض بكل نهر… حزن التراب… وشهگه الاشجار

حنينك يوجع ايامي…

واطراف الاصابع تندل الاسرار

غيابك وطن للاسرار

بحدودك ركد دمي.. وترسني ايام مشتعلة

ورق… بين الحنين… وبينك… وبين الكتابه

ورق بالريح…

كل لحظه امر بالنار

يرسمني اللهب

فوگ النهر

فوگ المدن… والاشجار

حبيبي قصه محزونه..

وغيابك محنة الاسفار

15/4/977

سؤال

الى سلام ابراهيم

ظلّك بالمدينه يدور

تكبر بالمسافة البينك وبين المحبه..

الغربه … والاحلام

بينك وبين الشمس والطين…

دفاتر

روحك بماي اليقين

تغسل كل حلم صبحيّه.. وتصلّي

مناره تفيض بعيونك سؤال

سؤال.. إلك بين الشمس والطين

يا عشب النهارات البعيده.. والسفر والطين

يا وجه المحبه الصافي من حزنه… وحزين

ظلّك بالمدينه يدور

يرسم تراب السنين

ع المحلات القديمه… والبيوت والمحبه

البينك وبين الحياة… والصداقه

والسؤال… انت تكبر بالسؤال

وتتعب بليل المحبه… والعبور

كل جسر محروگ يتعناك…

والماي بخجل جرفين سكته يدور

بثيابك نبض للماي… يترس كل مسارك نور

أعبر يلمسارك نور

أعبر كل مسافة وسور

وإمحي الظل…

شمس روحك نهار … وفيْ

طبعك يغذي العشب

روحك تزيح الغبار.. بالسوالف والحنين

والاغاني… اتحرگ بدمك الطين

والحمامه التبني عشها بروحك الفيْ

تلتوي بطولك سؤال…

يصفن لحزنك الميْ

وبكل الفرات يدور

يندل المدن… والناس… والحب والزهور

عمرك يا حبيبي يدور

24/3/977

قطار الليل البعيد

إلى اصدقائي المعذبين

باختياراتهم الصعبة

يلعب بالنخل ـ طعم الطلع بالليل ـ روحك ليّلت بالعطر ـ وانفتحت نهر مسكون ـ يا صاحب مطر واشجار … والنيات المعرسه تمر أخضر فرات ـ يا فراتي ثيابك الليل الجنوبي ـ امطرز بكل الطيور ـ ما طرت لوما الگصب ـ لوما الحدود تحدك لحد الجناح ـ تنجرح من راسك لحد الجناح… تنذبح من روحك ليوم العرس ـ لن العرس ما يصعد لثوبك ـ ولا عمرك بعد يدفع نخل لليل ـ يدفع الهم والرياح ـ شايله الماي وعذابك ، يدفع روحك التيار

ما توصل جرف الاسرار

روحك ليّـلت يا صاحب الانهار

خاطبت الشعر لن المنابر نار

وإنتَ ثياب ترفانه ـ يضيع اللون.. من تسهر ـ يحن الليل بيها ـ امطرزه الحسرات بيك ـ وكل اصابيعك تلوح اللوح ـ وتهاجر بكل الليل… ونجومه… وعذاباته ـ وصديقك ساكت لحزنك اسف

اسف

ما تلبس ثياب الاسف

روحك عرست ـ ونهجرت ـ وردّت … خضرت… ونذبحت ـ وردّت للغنه ورسم السهر ـ مهجور … بيتك معرض الحزن العراقي ـ بكل رسوماته الحمر ـ ووجوه مطفيه ـ وحصن مشتعله تركض ع التراب ـ يتحول عشب... ويطير بالحافر گمر مكسور ـ تشرب كل نده بروحك نثايه الليل ـ تحلم باللمس وتخاف ـ تحلم بالحلم وتخاف ـ وتخاف الفعل وتموت

شعرك بالمحن ينهض بيانات ورفض ـ خوفك يلبس الـ(200) يتحول مشانق للسفر وتخاف ـ وي روح العراق سنين ـ دَوِّر روحك بيادار مهجورة ـ نذر سافر بشط الناس ـ يوميّه النذر يمنع عذابي يطول ـ يمنع كل قدم يمشي بدرب مهجور ـ

وأسمع صوت طفله ايهدّم الحيطان ـ ابوها اوياي بايام العذاب شراع ـ ابوها بليل الافراح الحزينه اندار للجبهة نذر مذبوح .. حيران القهر طعم الصداقة يدوم

ثارك يمنع الرجلين تمشي بكل درب مذموم

ياروحك مثل روحي ـ طفل ومضيّع الوجه ـ النبي ـ انت نبي وكلهم خراب ـ إنت بليل الولايات تفتح گبرك بعيني… واغنيلك ترد تنام ـ انزع ثوب عمري من البچي عيون…. ومسيل الوان

كل العين التسيل عيون

عينك خبزه ريفيه، و سنابل عمرك بكل الحقول تسيل ـ تسگي الماي ـ والثورة العطش يبس نخلها.. ويه الثمر، طعم النفط يذبح مذاق الروح.. وتعاند ـ صليت تگوم فوگ بيار منهوبه ـ الجرف ياكل نوايا الماي

لو بعنادك تمد الجرف ـ وتضيع حدود التراب

هذا التراب ـ لابس سنيني قدر ـ ومنقط بكل المسامات الذهب..

والخوف ـ منك شرد الصفنات ـ تسكت بالكلام وتلفظ الكلمه الذهب

بيدك تاخذ الوجه الذهب..

بالحيف، وتصلي لصبرها ـ وطيبة الماي الدفق ـ من يلعب الطير بفرحها ـ وتلهث بكل الرموش ـ تيهت صوت الفرح ـ وتدوخ من تلبس عرسها.. تهيم من طاري الحزن، يلمع خصرها ـ وتفتح النبض الحزين

تطلع من الكوفه روحك ـ بالوشاح الفضي مشتعله مهابه ـ وتاخذ من الطين خبزه ـ وتغسل المهره بحنانك ـ من يجيك الموت وانت الفارس التعبان ـ بثيابك بخت للدم ـ على عيونك ذهول اسمر.. وحيد ـ خطوتك تفتح الدم ـ تطبع بروحك مواسم للفرات ـ يسبح بايامك ألم..ألم… ألم..

بعد الألم اكتب تحية والسلام

حالي لا تنشد عليه ـ كل سؤالي شلون حالك ـ غربتك تحفر بروحي ويعبر الهم والقطار يعبر الليل ويطول ـ ينشر الدخان روحي بكل بلد سكه طويله ـ كل قطار يمر عليها ـ تسايل البلدان .. والاحلام ولروحي الهجر ـ ووجوه غابت بالتراب ـ بالعواصم نجمه مفروكه بعذاب الليل ـ تلمع عينك تجيس النبع ـ ويفيض بضلوعي الحنين

اني تيهت القطار اليركض بروحي نهار ـ ونوم … آني لو بس المس أيدك اركض بكل المحطات البعيده.. ويا بعيد ـ ساكت المجنون

البروحي جنون

بس يكتب شعر مجنون

بس يبچي وتسيل ويه الحنين عيون

يلعينك ازرار الثوب البعمري تهلّب بالرياح ـ يا غريب اذكر هلك ـ وآني هلي بلا غربه ـ متغربين ـ ما نندل شمسنا بياكتر تندار والليل الصديق يدور ـ باخبارك وادور بلا مدار.. بلا محبه بلا وجه اليلمس عذابي.. بلا طعم ـ والزاد ياكلني ويزود ـ الخبز يخبز روحي ويفور الجمر تنور

ساكن بالليالي النور

احتك بالحزن يصعد گمر وبخور

كل يوم بمحبتنا فحل… لو طاح… يمتد للمحبه بيوت

ولذكرك قطار يفوت

بجروحي.. صعد مجنون

لو يسكت عمر…

لو بالمحطه يموت

16/ 1/ 1980

صوت الناي

روحي من الشمس خافت…

لذت بأول نهر

صافي العشب… ويخوّن الماي

من كل شجره مليانه خضار…

دموعها تندّي العشب…

وتبلل الماي

بلل ثوب روحي الدمع…

وانطشّيت…

مابين

أشكثرني…. ويه الحزن

وأزغر فرح بالماي

وانتَ من الخضار تصير…

نخله

طولك بالنخل… نخله

حزنك كل صبح شجره

ومايك بالحلم گمره

أظِن لو گمره ويه النوم..

وتهاجر

ولو حلمك يظل خيّال

ما يركد

ولا يندار… بالداير

كل عين التطيح بروحك توجر..

يلم دخان روحك..

لبسته ثياب الفخاتي

وتصفه من تحن

روحي من الشعر خافت…

تولاها غفل بعد السنين

نكثت كل ورگها اليابس بمجره النهر

شفت النهر.. بالماي حاير

والمهر بالروح داير

واليدور بدمي كل هذا العمر بالروج حاير

مديت من روحي جسر

عبر اول گمر سهران بجروحي

عبر اول طفل

لن الجسر غرگان

وانا بلا طفل مثل الگبر روحي

ولك يبعيد…

شفتك نابت بروحي

لا صفصاف مشيك….

لا عشب منسي

ولا مخلاص….. منك

نابت بروحي

اهد لك ماي،.. هم يتعاند ويه الطين

واسولف ويه روحي سنين

طيره…

بليلها تغمض

فرح ملموم

وبحلم النهار تطير

مو فاضت حياتي بكل مسار…

وندت بعالي النخيل…

ونين

يا هذا الحمام تهيم…

مو دمي مسافه اشتعلت بكل حين

هله بفيض الشعر…

اخر قصيده اتدوخ الدهله

ومعاني الزرع.. من يشرع غصن بالريح

اشوف العافيه من الروح تنبع

بالعشب وتصيح

………………

………………

…………………

گعدنه بسدهه تل سنين

من تحچي اشوف الثالث وستين

لو سياف.. لو تنين

ولو وگفه عراقيه… وغياب سنين

لو ريحة "ام شاكر" ام

من تفرش الشيله يصلي حتى الطين

تحدي بليلنا المجنون…

من الثالث وستين

غربتها جبل

كل الجبال لصيتها المهموم تنصه

وانتِ يا وسع الحنين……………

……………

……………

من تحزن حزن تنجن

خفت منها عليها من الحنين…

ولن مهر بالموت تايه

شافني ودگ الحوافر

انترست جروحي حوافر

فُرشت الليل "ام صمد"

سجاده حمره

يصلّي كل الشعب…

لاحلامه البعيده

وغربته الگمره

وآني…

لا گمره بعد بيّ

ولا بيّ بعد گمره

آني نص دم عندي والباقي "عزيز"

والعمر حدَّر بروحي…

من البحر

لأزغر نهر

لأزغر نهر

للساجيه

الخضره

وانتي يا اخر قصيده الساجيه الخضره

شفت بالمسره عشر ألوان

…… ومن صليت للمجهول

من كل لون…

شب بروحي عشر الوان

صارت القبله شعب..

وكفت الغربه عباده

اهتزت الايام…

كل يوم بمحنتنا عباده

وكل يوم اليهز الموت بينه يشب مناره

ما تتسع دنياك من كثرت منايرنا…

خفت

تطفه

البشاره

ابشرك دمي سبع الواح

تقرّه اللوح الاول

تعمه… وتشوف الصباح

وآني چم صبحيّه بيّه

آني چم رايه حسينيّه تمزگها الرياح

أريدن رايه منذوره

يا حسين…

اريدن للزمن صبرك… واريدن صوتي يحفر جيش

اريدن منك الحيره

جبل… بالريح

من خوفي المنايا تخاف…

تنهض بالدرب وتصيح

يا حسين…

بكل شبر من صيتك الصافي تمدد موت

حن بس العشب…

لم روحه فوگ الموت

منك يستحي "الحفّار"

لم روحه وجفاه الماي

يا هذا البلد ما تستحي من الماي

لم روحه النخل… صلبان

ما يكفي النخل، رمل النجف نيران

عفاك اشلون تمشي بلا شهاده

وطولك الشاهد عدل

بأيامها

اخ شگد بعد بيّ حچي من ايامها

يرتعش بيّه الطفل

ينشف العود العراقي

المغرب آخر يوم

هيبني الورق

لن الرصاص يوشم البيبان

كل ليل النجف نيران

وانت ليلك "ياعلي"

صافن لحد القلم

گبل الليل… صفنه

صفنه… حتى الماي يخجل… من تريد تزور جدّك

كتب اخر چلمه

آخر رايه مخذوله

بحياطين العراق.. بكربلا

يا حسين..

أنت لو مدفون بيَّ

لو الك شبرين تنبع دم بآراضي كربلا

يا عراق.. يا عراق.. تريد من دمنا بعد چم كربلا

من كربلا…

(سيرا على الاقدام)حتى الفاو

صرنا كربلا

وانت بعدك ما صرت لسه عراق

يا عراق

أمي تعبت من تعبها

وآني من ثگل التراب بروحي تعّبت التراب

آني يثگل حمل روحي

من ثگل هذا الخراب

اركض بكل رايه سوده

والزمن رايه عذاب

سولفت بس دمي يسمع…

سكته من تنزل بروحي السالفه

گالت امك حيّه وتهدّم الليل

گالت امك

تقره بالمكتوب

گالت لا تگع بالروح… وأتمشه عله درب سهيل

شفت سهيل يحفر بالجبين

ويلمع بكثر النهار

خافت روحي من كثر الضوه بروحي

يذوب الليل

ويشب النهار

اشوف الليل باطراف الاصابع حنّه مسكونه

وعمر مشبوح

سمعت أمي نواعي توعي دمي الماي

دمي الطين

دمي بكل درب مسفوح

نابت بگلبي الصديق الزين نابت

لا هو يصهل بالصهيل

ولا يصفن بالتجارب

دايخ بعمره العراق..

ياهو گلي المايدوخ

لو شرب حزن العراق

يصفه ويّه الموت خمره

شالت البصره نخلها وهاجرت بالليل للبصره

الحلم سولف لي عنّك ليل

لنّك لا حلم ويوسع ايّامك

ولا حتى النخل محروگ بالبصره

وانترس دمي حريق

مدري روحي احترگت بحبك

ولك…

مدري المحبّه ابحبك انشافت طريق

چم طريق

لذت بالنثيه الاميره

ردت أغمض كون اشوفك مو عراق

لنك أوسع من عراق

انت أوسع من رمل روحي… ولك…

يا شوف

گلي يوسعك يا شوف

لابسني مثل ليل النده بكل خوف

واهز دمي الينگط بالليالي نجوم

ولا نجمه ترس چفي الصبح

وافرك جبينك يا عراق

يقره حتى الخط الاول

من دفع بعيوني سكته

ولسه ساكت

هاكثر بي ولك سكته يخايب واني ساكت

شاور احلامي العراق

الدايخ باول عمر

گلت العمر

لو ينگضي بنارك حطب…

لو ويّه كل الناس خافت

آني اوسع وسفه بيّ

آني الهب نار بيّ

انه موگد لسه خافت

يالعراق

موگدك وسع العراق

وآني شجرات العمر يبسن..

بنيران العراق

هاكثر بيّ عراق

ها كثر بيّ فرات

ها كثر بيّ نثايا

وها كثر بيّ سبايا

وها كثر بي اغاني وكربلا

عمري اگصر من عذابك

(من قرت وجهي الحزين)

أبشَر من العيد وجهك

فراشك الطيب عليه تحوم كل نثيه

"علي"

من قرت وجهك الطيّب… صاحت بحرگه (علي)

فرشت الشيله العراقيه وبچت

نزلت الدمعه من اصابعها…

شمع مسكون

نذرت العشره شمع…

وتسيّس بروح الفرات

آني گابلت الفرات سنين

من شفت المنايه تحزّم بعمري الحزين

من شفت السفينه تجور…

من ظيم الجسر

گلت البخت بالطين

شلت حفنه عراقيه

مسحت الگصه بالمكتوب

لن الجسر يحفر بالشواطي اصوات

من ذاك الوكت خافت عيوني الليل

والصفصاف

واصوات الجسر

والماي

والنثيه الگصيره

اليجدح بطارف فخذها الماي

خافت…

روحي من هالماي

لذت بالشط

لگيت أثنين

واحدهم (علي)

والثاني صوت الناي

… صوت الناي

الاحد 10/10/ 83

نهر من الفرات

"نهر الديوانيه…

ماذا فعلت بحياتي"

اليوم اسولف للفرات اليوم

واقره بدفتره الفضي

عن الغنت فرحها الضاع

بالسدره التخوف الخوف

بالشذره المضويه بطارف الشيله

نجم ملموم

يحرس نوحها من الليل

والشجره التلم الفيْ

تغسل ثوبها من النوم

والليل المترّب

والهوا المالح

ترد غبشه الشمس

تنشر شعرها النار

فوگ العشب

ووجوه الصبايا

وفوگ حلم الناس

والخبزه وجهها الحار،

سجاده لصلاة الناس

ـ انت التغسل الثوب المترّب

بالعشب والخوف

ويرد مايك المليان يطفح بالمغافي

ويفتح الشوف

تكسر طولك النايم دهر

باخر بيوت الطين

وتهدّي

واحنه ننوح بالگصيبه البعيده

من الغنه المجروح

الك بيّ نده ايجنن بتالي الروح

وتظل ساكنه المابين

موسمها نهر ومعصب الصوبين

نتذكر مدينتنا بجسر واحد خشب مصبوغ

بالحنه

وحلم طفلين

غاب الماي بالثاني

وعبر جسر الرمل بالليل

والتف بالحلم

صينيه فضه

وحنّه مغسوله بدمع شمعه

وسفر بالماي

تاخذ داير عيونه

حرز لجروف مسكونه

ودفع روحي الجسر غفله لهذاك ا لصوب

شفت الخوف أوسع من مسافه ماي

وابعد من مسار الشمع للغايب

وازغر من لعب طفلين

أولهم عبر يرجف..

طبع جدمه على ضلوعي

صرت نخله طويله

اتحزّم الجرفين

يعبر للثمر عمره

ويظل عمري يباس بچول

من طوله النخل يتعلم الطول

… سبح… لن النهر جرفين يبراله

وذهب ينزل الماي اليلمس الگذله

ذهب…

والماي غناله

سبح…

لن الرمل بالروح يصعد حار

والجرفين…

لحزامه فلك…

ويدور

گلّك تسبح بفضه ينهر النور

كلّك…

والصواني تدور

تتلون بماي الشمع…

تلهب والگمر بلور

ينزل للنهر ليليه

يغفه … ويه الصبح ويروح

يغرگ… والجسر يمتد خشب بالروح

……………

بين النار، وعيون الشذر بزلوفه،

يبرد صيف

ويفتح زمان البوسه داير نار

وآني بنارك ارگص

دايم الجرفين

وانتَ التعبر الجسرين

ظل طعم النده المغرب على متونك

… زعل طفلين

يا ذاك الصبي المس التراب الحار…

وتلوّع

شم العطش شتويه بوجه الغرگان

شاف الماي ضيگ بالليالي

وواسع بكل حين

باس الروح بالهم.. اگرب من الطين

باس الطين…

سور البيت يتنطر عطش

والباب مفتوحه شريعه

وصوت المعرسه يسيل

بكثر ما بالحنّه لون…

يتبارك بعيد ثيابها السبعه

ونذر للغايب الماعاد…

وينّدِّي التراب بخطوته الوسعه

وثياب البنات اعياد

تفتح لونها بكل صيف

وانت بثوبك المهجور

ع الشاطي…

رمح مدت شمس تموز

ينبت بالعشب رايه

وسمعت الصيف صافن ع الشريعه

بكيظ الولايه

وشفت (الصيف) الاسمر يرگص بزلفين

ويهلهل بطوله الصوت

من ماي المحبه يفيض وجهه الغافي ويغني:

"مهجور….. ما عندك وليف

يلي روحك دامنت ع البيره والشعر الخفيف

ترس عمرك حنين وتسكن الخاطر"

وأهيمن…

وانتَ (يا بن الكاظم) المذبوح

عبّرني…

النهر يمشي بحياتي، وبالمنام يفيض

عبّرني

أمتله براسي العراق، وروحي وين تروح

وين تروح:

لعيونه…

لعيونه…. النهر شايل الماي الحار، منها

وصافي ويه الماي

يصفه اللون الاخضر بالگصب

وانت الزعل بالناي

يا عين الحبيب الماي ماصافي

وركد مجره النهر بالروح

يا جرف المحبه،

الهجر هد حيلي

وكسر ماي الصبر بالحيل

صعد فيض الگلب للسدره صبحيّه

ودفت حتى العصافير

التغني العرس من يطفح جنح ويطير

عمره سدره انحنت، تبچي على طيور الورد

من هاجرت بثيابها الماي

وثمر مسموم

من ياكل ثمر حزني، ويميل ويه الهوه

من تحزن تهدم سور روحي،

وطيره حمره اتصير

اريد اربط بروحي الجرف وتسودن

واصيح بصوت يعبر جسر فوگ الماي

وينزل النجمه الزرگه ، تسبح جمره فوگ الماي

ويفزز الشاطي الغافي بطيوره

ولعب صبيان باصدافه

وخراب الرمل من ياخذ الفرحه من السبح للموت

ليل الماي يضوي بصيحه مدميّه

واسهر بالسكر عمرين…

وينبع بدمي الگصب

والعاگول

والطوله ضوي

ولونه يگمر الليل

غفه من اول وكت، واستحه يغيب الليل

انت التغسل القمصان يا نهر الحنين…

من التعب

والدم

…… وتردني

سفينه تناحر الجاري

هواها النبع

تندلك بكل غرگان

فايض ما يلمك ماي

حلاتك بالعبور،… تحنن الجرفين

واتحزّم

واگلك بالسوالف دور

مسارك للعطش منذور

تنبض روحك بكل بيت

تمشي بكل شجر…

يحسب زمن شمسك

فيايه… ونور

1988

اول محبّه

1

تدرين باول محبه… فاضت بروحي الطفوله

وكل قوانين الخجل

رديت من روحي غريب

اول طعم للغربه، مر بيّ غريب

مر باصابيعي ونزل

بلل ثيابي بقوانين الخجل

ثگلت بروحي الأماني

وخفت من گلبي الجديد

بالحلم… شفت اصابيعي طويله…

تعبر السور البعيد

وتلمس الحب البعيد

ـ للصبح ـ

تدرين لون الليل وي دمي بريد

بالليالي ألبس الاحلام احله ثياب… احله الخيل

تعبر السور البروحي…

وتلمس الريح بحوافرها الضوه

تدرين اوصل بابكم…. كل المراكب وياي

كل الاماني الزاهية…وكل الخيل

وآني النهر

جيت آني من اول عشگ حزنان…

ولآخر سفر

2

تدرين بأول ريـح… طعم المحبـه اختلف

بالراس دار السهر… عمر الحنين انخطف

باول سؤال

تدرين باول هوى

طعم السؤال اختلف

والليل سر الاجوبه… وعشب البراري المر

تدرين دمي اختلف… طبع المخـاوف سر

بالنيّه من تمشـين… كل خطوه تفتح سر

ويصعد بروحي السؤال

تمشين باول عمر… مشي الغزال

لعب الغزال العصر

داير الرغبه الخصر

من اول ليل

كل الحنين العدل، من اول ليل

للخاصره تحنين… ويمر العشب فوگ الصدر

للنبع ويحن الماي

تمشين من اول نبع حد الماي

حد للأصابع.. للحچي، وانتِ وياي

يسهر حنيني ويه النبع، … ويبلل الروح البچي

مثل النهار الحچي… باول هوى … مثل المحبه الحچي

ظلين تاخذنا الشمس.. ع الطين.. رسم الاصابع غزل

تفتح ابواب الخجل

ونّـام بالغربه سوه..لاخر هوه

29/3/1977

باب الليل

الى ن ـ المتشحه بالسواد

دارت…

مثل الطير الهايم

………

حطّت غصن الروح أندار

للماي…

للماي الضايع بايامك

كل گطره توسع بالناي

دارت…

واندارت كل روحي

لا غربي…

يردها ولا ليل

ولا حتى الشبرين بشمسك

من توصل للفي الحار

توصل…

يثگل ماي بروحي

ويتحرك ماي الاشجار

كل خطوه تورد اسرار

سر واحد يسري ويه سنيني

لو حطت ما اظن تلگيني

غايب من عدها…

وتمليني

هيَّ…

هيَّ بكل ظلمه من ايامي

تجدح…..

وتلم بيَّ الليل

كل شمرة خطوه بممشاها

نجمه

ترصع

درب

الليل

ياليل الينزل من روحي

ويا نجمه التسهر بالليل

خليني…

خليني اسري بعمري النازل

بآخر سيل

من داير عمري بيا مغزل

طولچ گصر كل صفناتي

وأَحسِب… ما يخلص طاريها

ولا يركد ماي بحسباتي

هي اول فيْ ساكن روحي

وآخر شمس تودع يومي

وآخر صيحه بشعري الهايم

واخر گطره بشط الديوانيه الدايم

هيّ النوم…

(أتخوّف من تِغرگ بالنوم)

هيّ الهاجس من يحتد مهر الاشعار

ويتحرك ماي الاشجار

هيّ النجمه

وهي المهره..

من تضوي الگذله بمشيتها

وينزل عمري باخر سيل

بس

يمته

تسد باب الليل

شباط / 1994

الشمس والبيت الأسمر

الشمس ودتني فيْ لبيتكم …. ودتني فيْ

رحت بعيوني الظهر داوي حزن .. وتراب

وبروحي يفيض الميْ

فيضي يا روحي تعب وتراب

وتعني المشه بعمري سهر

وإندگي ويه الباب

يمكن بالعمر تنفتح مره الباب

واعلگ لك شمس ع الباب

واتعناك

ادگ روحي عل العتبه نذر

ومخضّر اتمناك

أصيرن فيْ للمخضر…. أصيرن فيْ

واشب گامه خضار وميْ

اسيلن غاد… افيض كل سواجيك…

اسيلن غاد

ألملم كل عطش روحي واشتله ابابكم سدره

چبيره وبالعطش توگف سواجي ازعار

حزينه وبالربيع تخضر الها اعشوش

يلعمرك فرح مرشوش

يلحزنك خبز يبچي الصبح ع الناس

يلعشگك… درب مسكون

ون من الزغر بالراس

واقرالك دفاتر ظيم… ويظل بس حرف بالراس

ما ينگال

يلعشگك هني… وچتال

اضوگ الروح من تجزي…

يلفني الدرب واتدوهن

واگول شماله گلبي الما يشوفك حَن

ولك گلبي حمامه… هناك

من تمشي يطگ جنحه ويطير هناك

يلمامش بعد سچه گضيت وياك

بس هوّ العمر ما ينگضي بلياك

لا هوّ المرض ويطيب

ولا هوّ الشمس وتغيب

هوّ الما تشوفه العين

وبروحي يفرفح ضيْ

يمر بي الگمر.. والميْ

واجيب الشمس واوگف لك يلسمر فيْ

3/ 10/1971

عشگ ما ينگال

مستاحش

تمر بيَّ السچچ سكته.. وأرد مذبوح

لن طولك بعد ما مش

ولك عمري عطش… عمري مهر مجنون

ولك عمري تعنالك، يهلبت چلمه بيك تهون

آني الطحت بدروبك مذلّه.. وهم

أفر گلبي بسواليفك واطيحن دم

وإنتَ امسيّس بكل السواجي اورود

انت امسيس بكل الگلوب ورود

وبروحي تمر جدحة نجمم للگاع

تجرحني ولا عوفك

واخافن تثگل عيوني من اشوفك

واطيح بروحي من تجزي حطب والهب…

وإنتَ ولا تخضّر عود

ولك خضّر ولو بس ماي

اجيك مناحر السچه، والحچي مترب عله عيوني

واصابيعي دمع… وامشيلك امرايه

اجيك بحيل فختايه

وارد لك عشگ ما ينگال

واطگ بعيونك المغرب… شذر وهلال

باخذني عليك الليل… يلطولك سمه… وهلال

أگعد بدربك سمه

وانتَ اكبر بعمري گمر

آني المبعثر سواجي، وانت ها وسعك نهر

آني بيَّ السكته تمشي سنين

تعبان النهر بالماي

ثگلان النهر بالطين

والسكته جسر ع الماي، روحي لياجرف تردين

يا هلبت تجي بلا خوف

زاهي الشوف بعيونك

واحچيلك عليْ الليل كلّه

وترجف بروحي محنّه

غنّه حتى الخوف ، بيَّ الماي غنّه

وفاضت بروحي المحنّه

واعتنيت الشوگ بيّه وما خفت…

خافت عيونك عليّ وماخفت

طشريت ايامي، دوهني غرامك حيل

وبروحي تهت

وانت گلش مستريح، وآني من شفتك همت

آني من شفتك شبابيچ العمر وجن ضوه وقداح

وايامي رصيف يروح للملگه… ويرد مرتاح

والبيت اليخضّر لك على العتبه عشب اخضر

واظل آني على الشوفات… خلگ يزغر

خلگ يكبر

وتظل إنت على ايامي حرير اشگر

22/9/971

المطر بالليل

1/3/ 972 بالليل … دگ الباب

دگ بروحي ليل وباب

فرشني تراب… للفرحه… فرشني تراب

خضّر… يا حزن… يتراب

………………

دگ الباب،… اصعد لك نجم ع البيت

واگعد لك فرح للدنيا لو مريت

ولك يمته تمر وياك… روحي بلا سما… بلا باب

وانت هناك گامه وعين، تحفرني واطيح تراب

………………

دگ الباب ….. ازخ روحي مطر ع الباب

واغسل بيك كل ما بالليالي عتاب

اخذ روحي سفينه وياك

اروح بشوفتك جرفين.. وانت الشط

فيضني واتيه وياك

واجيسك روح مملوحه….. وغريبه

والعب بروحي مهر للشوگ

وإصعد بالحنين وياي، گلش فوگ

واگلك هذا المفارگ حبيبه

اگلك حيل دوخني مطر ع الباب

طشرني مطر بالراس… واگعد لك صبح مغسول

والشمس الزغيرة تدور… خبزه وماشيه ويه الناس

تناسق

لونين

لونين إلك باليوم لونين

لون الفرح بالخصر

لون الحزن نهرين

يضون ركض للبحر…

وإنتَ الطعم مايين

ماي المحبه عطش

وماي لعذابك فيض

تدري المواسم شته، بالروح…

وإنتَ الگيظ

لا گيظك يلفّني بفَيْ الخضار العصر

ولا بالشته ويه المطر

تنزل حلم… وأنحدر وياك حد البحر

تدري الطيور الحزينه تموت فوگ البحر

مرتين

للنبع مرّه…

وللحب ويه الشجر، مرتين

وإنتَ ليا زمن محبوبي إلك لونين

17/ 2/ 977

مشهد

………………

…………… البيت

يرجف بدمي حبيبي البيت

واتعناك

ترجف بروحي المسافه… الباب

مفتوحه على سنين الترافه الباب

…………… واتعناك

نايم بالترافه سنين

وبدمي حزن حتى اللعب… والطين

نايم بالترافه سنين

حبيبي…

جبيبي الغفوه البطولك صَحت

وإنتَ لا صحوه التجيبك

………………

خليت رغباتي شجر

يا طير رغباتي شجر

يا ليل لا نجمه التجيبك

اذار / 1974

موقف

التوى بگلبي النهر

گلبي انكسر والنهر

شال الحنين وسار

ليوين……؟

…………

انحنى بروحي الشجر

روحي غفت والشجر

طگ بالعذاب وكبر

ليوين…؟

……………

واگف بدرب الهوا

بيرغ يدور الهوا

بروحي وادوخ العصر

وليوين…؟

……………

يا لايمي اشگد ضعت

بين الگلب والنهر… بين الهوا والشجر

وبين العصر والروح

بس ما گلت للجدم من يگصدك ليوين؟

18/ 1/ 1976

هموم عراقيه

زوجتي "ام صمد"

إنك تعرفين جيداً، إنّ الهموم عراقيه

التفت للماي يصعد للشجر…

للشجر يصعد حبيبي

وينزل بروحي الگمر فضه حبيبي

التفت للمدن تفتر، ويّه لفتاتك حبيبي

والتوي يغصك رصيف.. العمر كلّه يدور

وي روحك حبيبي

ما نزعت السفر كل خطوه محطه

وما نزعت الحب البروحي، ولبست البيت والسكتات

واگف والوطن واگف ترس روحي…

واخاف الورگ ييبس

والخريف يدور بعيونك حبيبي

لا حنين يفك عذابي

ولا فرح يصعد بروحي…

ولا عشب يصعد على العتبه ويدگ بابي

إنتَ ليمته عذابي

كون ماي الفرح ينبع من اصابيعي…

ويدور أنهار عشره

واگعد بجرف الفرح، لا ليل ياخذني…

ولا حتى نهار

لا زمن يزرع الخوف المر واخاف

وآني والايام… نجمه هناك، وهنا بالارض واحه

وما ينشاف

حزن النجم بالواحه

يا روحي الشعر واحه عراقيه بچت بيها النجوم

والعصافير انطفت جنحانها بجرف المطر

وآني…

والشعر العراقي… والمطر

جيش لاحزان الوطن

وطن ينظف بالمحن

يا حبيبي… كل مسافاتك طرت بيها مهر

جنحين والنيّه مهر

ما وصل جرف الصهيل، گلبي يجدح بالحوافر

روحي تجدح بالمنايا… والشعر بيّ يميل

كل مساماتك حبيبي ابواب للهم… والصهيل

واندفن بعد الصهيل

بوحشه من ليل المسامه…

وللفن… و حزن الجنوب

اگعد بروحك حمامه

بكل سفرها السما أسرار الشجر… والماي بجنحها

كل جنحها يسيل من طاري العطش

إنشد الماي الفراتي

عن سواليف العطش

إنشد الشعر العراقي

تلگه تاريخ القهر…

والناس من يشهگ شرفها

تلگه راس الوطن بعيون الثريا… ايام

وايام النذاله الشعر يصفن ليل ويودع نهاره

والرجال النص على متون الخليفه چفوف للذل…

كل معاركهم دعاره

إنشد الهور العراقي…

تلگه چم بصره وگف بيها العبيد

وچم مسار انكتب بافراح الشهاده

والشهاده… طعم تاريخ الوطن…

والموت، بس الموت للثوره عباده

من يرد الشجر مكسور الضمير للتراب

آني…. وانتَ… والتراب…. والبلا

من يمر بينا مهر مجروح نوگف كربلا

من يمر بينا طفل ثوبه البرد

دمه حجر… ثوبه برد

ثوبه سيارات…..(واعلانات ثوريه) وعمارات وخطب

والتم لحزنك حطب

اشعل بروحي الخجل للثوره واتلملم حطب

يا حبيبي … كون اجيسك نار… والنيات كلهن ريح

تلهب… واشتعل

بلچي اخضر من رمادك يا عذابي

بلچي مفتاح الصعاليك السمر…

يفتر بروحي وأطگن باب

والبس الدم… والتراب

والتوي

يا حبيبي… انت تدري من التوي

يصفن الدم… والنجوم تنام بالواحه

والشجر يم الثريا يفك ربيعه

وگلبي يهتز يرتعش… يندار ويغمض عذابه

والطفل يلبس كتابه

والصديق الزين ينزع للحدايق كل سواليفه الحزينة

وتحت كل همّه غفت تنبت مدينه

واحنا

والهم

والمدن

روح العراق شراع ويباهي السفن

يلتعب بيك البحر… مامش جرف لليل

كل عمرك سفر بالماي… والسيل اليردك سيل

يلمشت كل المنايا لصوبك المهيوب… وانتَ

دارت الچيلات بحزامك خرز…

وانت بالشدات حيل اتدورها

الك بالثورات غيره امحزمه، وللناس ليل بخورها

ـ هذا بس آني وبعد بيَّ حچي

بكثر ليل الظيم بالشعب العراقي

بكثر طير الماي بالهور العراقي

بكثر حزن الناس بالشعر العراقي

بكثر ما بيّ عراق… وكربلا.. وحب… وشعر

بكثر ما يكبر حبيبي بروحي بالشدات

والليل اليفك الگلب والنيات

اشب

وأوصل

وارد

واگعد… وادوخن وانطفي مرات

تندگ الشمس بيّ العصر… تحمر

واصابيعي منارات

ومرات… اغسل بروحي الليل… واتعنّه

إنت ياماي الوطن… يا بو المراجل والمحنّه

بوجوه الزلم مرسوم… شفتك فوگ حيطان المنافي

وغافي

شفتك بوجه امي غافي

وراد شرطي يفززك يلطم الوجه النبي

حزنت امي بباب روحك

ع التراب الشيله سالت

والشمس بالخجل مالت

ومالت بروحي الشمس

والفرات بروحي فاض

والخبز رد للسنابل

وانكسر طاري الطيور

هامت لجرفك لگت مايك حجر…

والنهر رد بالنذور

ليش بس رد بالنذور

(وام صمد) نذرت سهر لليل من ذاك الوكت

وفاض همها… واعتنت كل المنارات

وما لگت يخلص عذابي، وتسكت الحسرات

سكتت…. والحمامه بروحها البيضه غفت

وانتَ لا تغفه بعد بيّ، ولا تكسر بعد جنح السفر

وإنكسر گلبي يلن حبك حجر

ومرايه گلبي تشوف بيه كل العذابات

والافراح …. والماتو منارات

وأنهار الدمع من تعثر النيات

وانتَ….. وام صمد…. والناس

والحيره العراقية التدير الراس

والنخله الكبر بيَّ سعفها، وهمت ويّ الماي

ادور ع النبع سهران بايام العطش

والليل بالوحشه يرد وياي

من اسود حنيني بكل نهار يمر

يرسم ع الشمس عمري وحوافر دم

يوگع ع الحجر گلبي… عشب ينبت

وباصابيع الطفل يلتم

گلبي…

گلبي بكل مسافه يضيع

گلبي بكل نبع سهران

گلبي بكل عمر مهجور

گلبي بحيرة الانسان

گلبي يموت لو مكتوب

باسمك

فوگ

كل حيطان

لو مذبوح

1/2/1976

الشهادة فرات

الى فلاح حسن، الشهيد على الارض اللبنانيه
عبوراً إلى الفجر الفلسطيني

كل الارض ماي… كل السفن ناحله

كل الارض بور …. والموت بالقافله

النار روح العشب… روحك سفر بالنار

من تطفي دمك نهر، للثوره يصهل حار

الوطن سافر حلم.. بين الفعل والموت

صافن بروحك نهر… اخضر حنين الصوت

لابس الثوره وطن…. والوطن للثوار

كل ما يهب القهر، بالبندقيه الثار

كل البنادق مشن بين النجم والطين

للناس يبنن مدن… احلاهن فلسطين

هاي المدينه الك بيها الفرات يحن

بيها الشهاده سما، تضوي الوطن بالحزن

احنا على كل زمن… بينا العراق شراع

يركض بعالي البحر…. بالذلّه ما ينباع

روحك…

روحك على الحيطان مرسومه

روحك بيوت الشعب

تكبر خبز بالفرح

للثوره مهمومه

وطولك يصل للقدس نخله فراتيه

تكبر فراتيه

تعطش فراتيه

تصعد سفن للنجم تنزل ثمر للطين

دم العصر من كوبا لفلسطين

يعلن الثورة الحقيقية

32/4/1976

الحرب

دفعوني… جرف للنار…

خطواتي متاهات

وظلام الروح… من يلتم على العتبه منارات

دفعوني التتر…

نزليت بالذله عشر گامات

يا ماي الوجه الضايع…

وراك بحور… مسكونه

وراك الموت يرفع رايه مجنونه

جزيت الحد البروحي…

طفت شمسين

كل خطوه عمر مثلوم

بترابك سريت سنين…

علمت الشمس…،

تطبعني فوگ الطين

مهر…ينشر صهيله شراع…

ما بين الشمس والطين

"طَشَت ماي حزني وداع"…

مابين الدرب والهاجس المهموم

شبگتني غضب ملموم

جِسِت فيَّها خِفِت…

راسي ثبت مديور

وصل حد البحر دمي…

واصابيعي مجانين

هجرني البيت…

وابني اندارت عيونه بالموادع فناجين

دفعوني…

صعد بالراس رمل الباديه المهجوره…

وطيور المزارات

تلملمت بحدودي الزغرت من الخوف…

طير من الثلج مهجور بالغابات

تحفرني الرياح السود…

وجهي الصخر والدخان

ثوبي العشب والأمطار…

تزرعني الرعود ألوان

صافن والرصاص يهيل…

من كل الجهات

ومالي بالميدان حربيه

الحرب بالروح شَبَّت.. والمنايه تنوح يوميه

زمن مكسور سواهم زلم…

بالليل ينتصرون ع الحزن العراقي

وبالنهار أصعد صليب الصمت…

وأشهد ع الشرف من ينحني من السيف

ويذل

وأشهد ع النبي المذبوح

من يلهب نجم ويهل

بهلاهل يردم البارود… وبدمه الوطن يصهل

………………

وأشهد وجهي متبدل

وحتى الدم صفه ناسي النبض الاول

والمراجف خجل ما بين ظلمه ونور

وأشهد من شفت … شرطيهم… المسعور

صرت نصين:

نص ما بيه شرف

نص بيه شرف مهجور

أَخذ مني شبح للنار

وحاربني النبض مجنون…

والفارس بروحي أحتار

خسران بحروب تدوخ التاريخ…

ومالي بالدروب السايره مسلك

ولا صوت اليطفي النار…

والبارود

هيَّ الروح من تخسر ترد أردود!؟

ظل بس الشِعر خيّال

بالوحشه يعت روحي ضوه… وموّال

وأسجد للبعيد الحاضر بكل العمر…

وأسجد لدمنا الغريب الساح…

نهر ثالث للعراق

وأنطفي بنور الحبيب…

وأطلع بأول شمس تركض على تراب العراق

تغسل زلوف الضوه…

بليل الفرح… والطِيب

أنتَ… والشمس العراقيه…

وقهر عمري الغريب

أنتَ…

12/1984

الحلم… هاشم والتراب

تعساً لزمن يموت فيه…

(هاشم لفته)

شفتك تزور الحلم، بس النهر وياك

بالماي تسهر عشب…

كل المطر يهواك

وإنتَ…

والماي العراقي أثنين

وآني بغربتك واحد…

وحيد

لو حزين…

لو أفتح أبواب الشِعر وأنجن

وأصيح بكل أصابيعي… نخل…

بالنار…

راسي المشتعل جمره

نتسولف بكل الحيل…

وأنتَ السالفه المهره

تحضر بطيب الهوى…

وتطوّل الليل

… وتزوّد الگمره

نخدر بليل المطر…. ونبلل الغنوات

ونغني للغايبه… ونفزز النيات

بعيونك…

بعيونك الشارده نثيه عراقيه

ترگص بكل العمر…. وتموت صبحيه

يا ريح صيحي العصر…

"هاشم" لطاري الشمس يندار فجريه

من يلتفت تنهض شمس

من يحزن يغني الورد….. والنايل يميل

والدنيه تنصه الصبح…

من يعبر تسيل

حتى المحبه تسيل

سالت بروحي سيول الوحشه وأنسل العمر

وين اشوف المستحه اليلمع بعينك…

وأكتب لطيبك شعر

أنتَ "هاشم" نايم بكل التراب

رايح تحلي الحزن…

وتونس سنين الخراب

رايخ تشوف الوره الدنيه…

وتوديلي الكتاب

رايح ويوميه جاي

ما تعب دربك الساهر…

…… أنتَ وي عمري تظل…،

ساعه رايح… ساعه جاي

ساعه نايم

ساعه هايم

وساعه لا ذيچه تريد…. ولا تمد ايدك لهاي

أنتَ رايح والنهر عريان بس الماي

أنتَ قدّاسك بروحي الهايمه…

وروحي للحضره تصل بترابها

تلهث ثياب الظلام والنار من عطابها

روحي المدخنه بليالي النائيات…

وحرگت الشدات كل أبوابها

آني الأظلم…

لو جدح ليل العراق

أضوي كون من الشموس…

والنجوم يتيه بيَّ أحسابها

وشمسك تهز الصبح من تنزل من كتابها

أنتَ مثل النهر من يصفن بطول الماي…

والمرايا تدور بين أحبابها

أنتَ كل دوره……، شمس

وهذا دمك رسم داير…

وأنتَ بالساحه المظلمه تموت حاير

هذا دمك خيط بعيون الخليفه يحز

وأنتَ نايم بكل التراب تفز

………………………

يسكت الكون العراقي…

وأنتَ نايم

يصهل الماي الفراتي…

وأنتَ هايم

انتَ بالسكته خريطه…

احترگت اطراف العراق

وخضرّت حمره الخريطه

مره شفتك بالحلم… تركض على اطراف العراق

ونارك تغني الليالي

تعبان عمري من الليالي

ها كثر بيَّ حنين من الليالي

جرح كل نجمه الليالي

أنتَ…. والطيبين… والميتين… وبصيتك الغالي

نعرض بليل الرياح السود…

سورك للنجم عالي

نتشابه تخاف الريح…

منك تأخذ ومني

يتوسع بدمي الليل…

وأنتَ (بعودك) تغني

* طشيت عمري شذر بتراب العماره

يلهب بروحي العطش والماي طشاره

يا هور مَد الگصب، حد الگصب ناره

وگلبي اليوج الحجر… من يجدح يغني

منك يآخذ الهم ليل… والخوف الكبر مني

غني…

غني…

غني بمماتك يا ترف غني

بيناتنه نضيع ونسيل

وبماينه نعلي النخيل

……والسوالف

خرز مسحور السوالف

خرز ينبت بالظلام…

جمره ويطمن الخايف…

وآني ما بيَّ سلام… كل سؤال بروحي طايف

صگر….. والدنيا شرار

نشدني البيت عنك والزغار

نشدني الليل عنك والنهار

نشدتك… بينك وبيني… التراب

بينك… وبيني زمان الأسئله

بينك وبيني الخراب

إحنه ولد الأسئله… نطلع بدنيا العذاب

مثل شَذرات النجوم، مثل صفحات الكتاب

مثل كل واحد وواحد

مثل كل واحد فرات…

مثل "هاشم" يعبر بروحي الممات

من يِصل… يفتح الباب المعشب…

يفتح المغنه الحنين

يصعد بدمي العراق، دايخ وطينه حزين

أصنع بروحي سوالف من تصل

كل ظلام الروح گمرات ويهل

أنتَ لو شمسك حزينه،

لو گمر يضوي عدل

أنتَ ماخذ لك إجازه…

وغايب بليل النجف

يا صديق الأصدقاء صادقت رمل النجف

وآني وي طولك زرعت الفاجعه…

بالأغاني

والمحبه…

وبالأسف

الأسف مثل الصديق الزين باللحظه ويغيب

الأسف خنجر صغير… ونابت بروح الحبيب

الأسف طعم التراب

من يمر بينه الحبيب…

خايف وطوله غريب

خايف وطوله علم…

مكسور

والخاطر علم…. مكسور

يالطولك نهر مديور

والخايف عبر للنور

لا تضوي بعد يالنور… لا تضوي بعد

من شجرته يشع الضوه

ومن يصعد بروحه الهوه

عرسين للفيْ… والطيور

مديور

طولك ينيّم النهر

وآني وصيت "الإمام" الحيد عنك… والبحر

آني وصيت الگمر

من يمرك…. يخدر وياخذ تحيه

ومن يغني يقره طور الناصريه

يعشگ اول نجمه خضره…

بالهوه الطيب تنشره

دمك الفايض بوديان العراق…

… يصبغ الحنّه… ويلون الطير…

ويعلّي الزرع

آني حاير.. موتك أمخضّر بروحي…

نخله بصراويه مهجوره يروحي

نخله محروگه وحزينه…

والفخاتي تمر عليها

كل حنين البصره فوگ جناحها

وأنتَ يا فحل الفخاتي

ليش مرعوبه لياليّك يغاتي

ليش فوگ النار… غنيت ومشيت

ليش دخانك توسع…

ليش بالظلمه طفيت

ليش بالسكته ابتليت

وآني منذور لجحيم الذاكره…

آني مذبوح بمسارات العراق…

هذا المدخن عذاب

هذا المطول الغياب

هذا بعيونك طيور مهاجره

(هاشم) تغيب وتظل الذاكره

تحفر بعمري منابت للشجر

تفتح الريح بمسافات العمر

وامتلي بحزنك تراب

أنتَ المغيب الغياب

أنتَ المدفي الوصل

في أيلول 1983

ليل التتر

فتح باب العراق…

بليل

كل الناس تحت الليل

فحم

بالنار تتلوه البيارغ

واليطيح اتظل اصابيعه

على النيران فاله… وهيل

كسر باب العراق.. بدم

مشه بكل سيف حد بحد

ذبح بالماي روح السد

على الوحشه رسم طوله…

ومعاني الموت

بالطوفان ضاع الحد

وأنت المعتلي الطوفان

يالبيدك مفاتيح النهر… والهاجس النجمه

وعذابات النبوه، وراية الإنسان

لبس ثوب البشاره، وهام بالغربه سهم

بيدك تصهل الرايات والخاطر فحم

روحك تلمس ظنوني… واشب شراع

أشمك بالفرح، طعم الفرات يفوح…

روحي بكل قطار وداع

إشم درب القطار مسافر بكل ليل

وترابي على ثيابك وطن

بيه روح

لو مقهور… لو مذبوح

ولو طولك رسم مسره الفرات ومال

وترس كل السچچ ممشاك

والماي لعذابك سال

يا ليل العمر… مفتاح بغداد الثريا…

وضاع

كل معدن رفع رايه

وصگر بالبيده مر عطشان…

وانت تسولف بمايه

الك ياماي يا آخر زمان يسيل

الك يا مهر طاير يخط الليل

ويصف النجم ويشع

مثل عمر الشمس، ينشر سعفها النور

وبرمح النهار تخاف

مثل ما لاذت من السيف…

لاذ بطولها الصفصاف

عمرك جرف لاحلام السفن

خطوتك بكل المسارات

خدش طوفك الريح… وخطت الچيلات

يومك ع الجبين الحار

بيني وبينك الرايات

يا ماي العراق تشح

وبيني وبينك المايات

بيني وبينك اسوار العراق العاليه

أمد الرغبه توصل للمجبين

أمد ايدي ترد بالطين

وارسم ع الوجه الميت، باصابيعي…

الحزن بتراب

ينشر سرك السفّان…

تندله الطيور الضايعه

وكل المواني تبحر لملكاك

تارسني النهر منك… سهر ينبض…

وأريد انساك

جرف بالماي… يخبز بالحلم…، عمري…

وأريد انساك

وانت بدورة عيونك زعل يذبح

…………………………

وتظل انت حبيبي… ومو حبيبي

ولا تصفي الراي

ويظل الصيف نابت بالنخل

وانت النجم بالماي

أصفيك بعذاب يدوّخ الدولاب…

واتدولب بدربك… والدوار يدوم

والهمّه بكلامك تهزم المهزوم

والرايه بمنامك تنكسر… وتميل

كسرني الماي من طاح العطش… بالدم…

دمع … ويسيل

ولا رايه التسد السيل… وتفك الشمس بالروح

كل الغيم يمطر باللعب… ويبلل ثياب الزغر…

ويروح

الغربه… الشعر وداني للمعبار…

من يلبس ثياب الماي

يا مهره التحبك تزهي بالمركاض..

من كل حافر تنبع ورد بالطين

ولبست ثوبها الممزوگ… من الثالث وستين

ويوميه يطر بالروح حزن الثالث وستين

يا شعب الشهادات المشت نشوان بالنيشان

يتقدّس ترابك… يا وطن… يندار

كل اوطان هذا العالم التلفان… من تنزار

تسجد للعذاب البيك وتصلي

ويزود العالم لحزنك نبض يغلي

أزور اترابك…. بثوب الشهاده

وتنبض السكته شرف

واتلگاك بالموجات… هوسه… وركض للتالي

واغني تخضّر العودان

واطيّن وجهي… لا فرحان

منك … لا… ولا حزنان

بس طعم المحبه وياك…

ما يرهم بلايه ونين

عراقي وسابح ويه الليل

وبزود النهار تحير

مهره بدمك التعبان… جمره من الركاض اتصير

تهذب عاريه بلا سور

وتسولف: چم بغداد ينراد النا يا بغداد

وندامن على سنين الحرب والعوز

چم غيبه شمس وتگوم…

صحبه عراقيه مشيناها

چم ليله جنوبيه مشيناها

ونبت صوتك رمح چتّال

يلهث طير بالهيمه

العطش حومة جسد محروم

والصفنه انصبت خيمه

العطش تارس جنح كل طير…

ما بين السمه وبينك

رياحك بالجنوب تهيد

يا كل المحبه العالم بلا راس

وبحيل النبع… يدفع قدم بالراس

تكبر بالمنايه السود… وبثگل القهر بالناس

ارسم فوگ اصابيعك… مسارات البخت

واسكت…

واجيسك، خايف من الخوف

يخذلني ويعلّي الطوف

واتهدم

واشوفك بالحلم مهموم… واتلملم

اگول تطيح من روحي… واظل حيران

بيني وبينك النيران

تلهب نار… يا نفط العرب

بعيون لبنانيّه تتوسّل

صعدت بالقطار النازل البصره

حنان عيونها الذبلانه يروي جيوش وولايات

ذبحت روحها الترفه المحطات

… البحر آخر محطه… تفوح بثياب العرس

والخجل سيف… يمر على جنود العرب…

والنخوه مبيوعه بالاعلانات

من عسكر لعسكر، طولها المرهون للشهوات

من تطفح مذلتها دمع…

تنسه بوجهها عيون

طول ذراعها الموشوم…

سيف انكسر من ردس الخطابات

وحماس الرمل من يصبح شعر موزون

هذا السيف، بس يركض على الجيران

بيني وبينك الصلبان

صلبوني عشر مرات… من رديت

لنك ورده بالنسيان

اشمك وانترس ريحه

يبو گذله فراتيه… وخصر مّيال…وعيونك وكيحه

ألمك حطب من تگبل عليّ النار

واصعد من ضواك نجوم…

وابرد سكته بالبستان

طولك قافية شاعر… صدگ مجنون

وطيور المواسم تهجر البلدان

من صيتك صعد راسي على الصلبان

أهاجر… روحي تنزل بالتراب سنين

وترد بالمطر خطفة ضوه

انتَ اقره من كثر السراب… وضيع

تصفه بلا محبه… وحزنك بكثر الهوه

تتحزم بخيط الرمل وموارد الغزلان

انت اعبر بروحك جسر… رغباتك البستان

تنحر فجرك الغربان

كل خطوه من دربك شتل صلبان

عدوانك بهذا الزمن صلبان

تظن (……) تنبت غير عوجات

نزلوا من (……) مزروف.. رگصوا ع المذابح

شچخوا بالضمير سيوف

واگف بمد السيول اتصيح…

انت وعمرك المخطوف

چفك بالظهاري يلوح… بيرغ للمنايه يشوف

يا نجم الشرف، من تنطفي بكل ليل

يصحه سهيل

يغسل روحه.. بالسكته النديه… ويلمع بكل حيل

يخطف بالمغافي وتعشب الاحلام

والطير بالنوم بردانك برد وينام

وبماي المحبه تخضّر الايام

وينك يا نجم مبعد

عليك بكل مزار انشد

عليك بكل فرح مذبوح

عليك بشاحنات الموت… بالحرب الطويله

وقافلات الهم

عليك انشد… وارد التم

طير مجرح… ومچتوف

بالذل … كل مسامه اسيوف

نوحن يا سبايا الوطن… بس للون

هذا العمر يمشي بكل مسافات القهر… ويغيب

للموت النبت بالعين… بالدم…

بالرغيف وعشرة الطيب

موتك يالعراقي… البيه طعم سوگ النفط…

ومبادل الدولار

موتك حطب، حتى النار

تسري بكل زرع منحوت

وانت تموت

والعالم عكس يندار

يضحك … يبچي… وانتَ تموت

جيش من الچلاب السود، مشوا رايتهم الدولار

وانت تموت

بس كون الخليفة يدوم

ليله وعسكره المسموم

بس ليل المذابح طال

مد الموت بحدود الزلم… وتظل يتيمه الخيل

مبحوح الغنه، وفوگ العيون انذال

يصعد ع المنصه الوصخه نص شاعر بطول نعال

يرگص للدراهم حيل

يطحن بحضن الخليفه… وتنزل اشعاره تبن

طاووس حد الريش عمره…

وضحكته بكبر السجن

وانتَ من تسكت حزن

انت حاير من قره العراق وجهك تاه

بين الخوف عمرك والسفر بالنار

وانتَ من تبچي الگمر يندار

والشمس تنزل على دموعك حمامه

تلگط ايام القحط،…

ويخضّر بمنگارها الزاهي العشب

انت من تكتب شعر… كل الحمام يهيم

للانهار

لبيوت الذهب ولسدرة الاسرار

للماي الزلال وحضرة العباس

ولآخر كنيسه ترتل التاريخ، يزهي بمعجزات الناس

من يبدي الشعر بالراس

مناره… مناره بطول ليلك… والضوه العالي مناره

ويا وجه الحبيبه كتاب ضاوي من الحسن ويطوف

كل چلمه نسر ملهوف

كل قسم ينهض شهيد

كل وجه مهاجر حمامه

تلگط بدمي السنين اليابسه من الخوف ودروب البريد

بس اشوفك بالحلم يصهل نشيد

كون اشوفك… حتى انبّع ترس روحي

من البواچي دروب تَيَّها الحنين

تعرض بدرب الدمع… زاهي وحزين

آني بس اتعب اشوفك…

يصعد بدمي الشعر… والطين

أسافر بالليالي، وبالنهارات الرماد…

مو جسد هذا ورق ويطير

ولجرفك جنح يندار

آني الصوت… وانتَ النار

محروگ العمر بسمك… رماد اخضر

وادامن روحي ويّه النار

علمني رمادك كل معاني الشجر…. والاسرار

من صبر النخل… والطير…

منك وانتَ تطفي العار

لك يا عار

العار البدمي الما تغسله النار

يا نار التكفي… ويا رماد يعود

هامه… وداسها البوليس حد الگاع

واجاها بآخر الازمان… ياخذ حيفها القعقاع

تركض حافيه… تحيض بزوايه الليل…

تفتح حوضها الخابط للمعرسين…

وشيوخ الجزيره تشيل

تغسل عارها بماي الخليج يشف…

والدم ع الرمال يسيل

يا نار النفط چم ترف

بعد وبيارنا المهجوره تختمها لابن تكساس

خليفتنا (فهيم) وريحه غربيه

(وبالظلمه يشيل الراس)

يسبح بالمجاري التوصل لباريس

وتصب بعواصم تصنع الرده وعذاب الناس

واسعار الذمم تلفانه.. بسنين الحروب الوصخه

وانصاف الزلم تترادس بلا ساس

منخل سيخهم، من كثر ما بيه عيب

ينخل بالرمال ويقره للموت الوسيع الغيب

آني اقرا لك اللوح… المثل عين الشمس مرفوع

انت تنمسح من وجه المرايه العراقيه

ونشوف الصافي يصفه بكثر معنى الماي

ونهاجر لدرب الروح… طير وهوى جناحه الماي

واگلك مثل كل الناس حبني

بكثر هم الماي

مهموم وتعنيتك… حبيبي لا تصيح وياي

احن من تبزغ بروحي… انا الصبير وانتَ الماي

ما رديت الك، لو ما عطش معناك

علمني المعاني وردني للصحراء

منذور لبعيد الشوف…

عمري ومحنة اصحابه

ارد مثل المهر عريان… بعيونه السفر، والريح بثيابه

مهر يا روحي يصهل حيل…

يرفس من كثر ما بالمسار ذنوب

والصوت الحنين اليترس الدم نار

يندهني واصيحن توب

يا عمري بحر ما يغسل المكتوب

بدروبي شفت كل المرايا… الوان

بس اللون المعدّل، صفه بوجه العساكر

صاح بالبارود والنيران

فتح بالليل مسره للحلم… ولمحنة الانسان

……………… رصاص من الغدر معبر

والجسد دولة فقيره… انذبحت

وردت لصيف النخل والناس

ولصيت الملح والحيف

لبست بالظلام الطيف

حبني بكثر معنى الماي

عدنه بكل شبر خيّال مذبوح… وقضيه… وناي

وتغني… يا ماي الجبل يمته تفيض الهور

يا هور الشعب يمته الگصب يزعل

مو دم الشرف ساح وهدّم الاسوار

مو وسع المقابر جزّع الاسوار

مو ساحت نذالتهم على الافكار

…… على بنيه فراتيه… النده بكل خطوه يتلوّن

باصابعها الطويله يسيل حد النوم… والحنّه

بوجهها الضاوي سجاده

بقداستها يصلي الشعب

لاحلامه البعيدة وفرحة الجنه

من تضوي يطگ الورد بالوجنات

ويميل الفرات بطولها الريان

من داير شعرها تخضر الشذرات

وردتها بعد ما جاسها الماي… وخطفها الليل

يا محبس عمرها يضيگك.,. من تتعثر الثورات

نصبوها التتر فوگ الصليب تصل

من طارف قدمها… لروحها السمره العراق يهل

مهر… من ساحة التحرير، … يصهل بالسنين السود

والفنان لم روح انتظاره… ومات

وبوجهه الصبر.. والطين

يا حزن العراقيين

غرگت المناير بالدمع… سال الحجر…

وافترت الانهار

سؤال يحير الافكار

يا حزن العراقيين

نهر مسحور بالدم… والسفن مسبيّه

والموتى شعوب تمد شعوب بغابة التاريخ

يبدي الحوف، باول خطوه طفله… بوحشة الوديان

يتعلم حروف الجوع… بالسيد السوط ولعبة الميزان

والدولة زنت من گعدت بنص الريح

كرسي ومحكمه وشرطه وكتاتيب

والدوله زهت من كثرة الارباح

والاحزان… والثورات والتعذيب

تلهب بالسلالات الحزينه سنين

يا حزن العراقيين

ما تكفيك دوله… ولا يلمك دين

……… ألمك بالمحبه الليل شاهد

والدفو الخايف ذبحني

وانت مثل الغصن بالريح الخفيفه

جاسك الصفصاف نز الماي…

بعيونك گمر غرگان

وبروحي البرد طوفان

أجيسك…لاني ميت… لاني حي

لاني شمس ولاني في

لاني كل شي ولاني شي

غبشه بالسكته واجيسك

واطبع البوسات شذرات عله عودك

اشبر بطولك واسولف…

وآني عديتك سبع مرات… تيهت بحدودك

حسنك يفيض.. وينسيني الشواطي

واني مبحر.. عمري يندلك جنوب

منين ما اجيسك اضيع… يالحبيبب

ما يصل جرفك النوم

ولا تصل حدي السفن

گلبي من يرجف حزن

……… من فتح باب العراق… روحي داخت بالحزن

غبشت لدجله بنذرها…

شافت الدم ع الجسر

شافت الدم ع البيوت… ع المدارس

ع المحلات القديمه

وجاست الدم بالنذر

صاحت المجنون يوعه…. والمناير مشت تسجد للنهر

شافت الدم ع المطر

شهگت الصايم فطر

وگفت بنص الشوارع… لافته

تشتم الصمت النذل

تدفع التيار وتخوف الشمس

تبچي وتغث الثريا.. والنجم دمعه يهل

تجمع اطفال العراق

والنخيل

وامهات الشهداء

والصبر سيفه طويل

تزحف بكل القهر

تمحي القصور الزانيه… وكل الدواير…

و ع التتر

تفتح أيام العراق

للرياح الدافيه وكل المطر

تفتح ابواب البيوت

للفرح… من غاب كل هاي السنين

عن دنيا العراقيين

وابواب الحلم

تلبس الحريه ثوب المحكمه…. وتصدر حكم

تشرين الثاني 1984

هوامش

[←1]

* طارق ياسين مثقف متميز ومن شعراء القصيدة الشعبية الحديثة، وهو صاحب الأغنية الشهيرة (لاخبر) التي غناها فاضل عواد، وقد توفي بعد فترة قصيرة من كتابته لهذه المقدمة.

[←2]

* هذه الأبيات مستلهمه من مقطع شعري صغير للشاعر اليوناني "كافافيس"